Bekas pengarah BNS didakwa pecah amanah RM21 juta berhubung projek kapal tempur

Bekas Pengarah Urusan Boustead Naval Shipyard Sdn Bhd  (BNS) Ahmad Ramli Mohd Nor dihadapkan ke Mahkamah Sesyen hari ini atas tiga pertuduhan pecah amanah dana syarikat itu berjumlah RM21.08 juta berhubung projek pembinaan Kapal Tempur Pesisir (LCS) bagi perolehan Tentera Laut Diraja Malaysia (TLDM).
Ramli, 78, yang juga bekas panglima tentera laut mengaku tidak bersalah atas ketiga-tiga pertuduhan itu yang dibacakan di hadapan hakim Suzana Hussin.
“Saya faham, saya mengaku tidak bersalah dan minta dibicarakan,” katanya.
Mengikut pertuduhan pertama, Ramli sebagai pengarah urusan BNS yang diamanahkan dengan penguasaan dana syarikat itu telah melakukan pecah amanah ke atas harta tersebut dengan meluluskan pembayaran berjumlah RM13,541,140 ke akaun Syarikat Setaria Holding Limited, Standard Chartered Bank, 6 Battery RD, Singapore 049909 tanpa kelulusan ahli lembaga pengarah BNS.
Dia didakwa melakukan kesalahan itu di BNS, tingkat 17, Menara Boustead, Jalan Raja Chulan, antara 26 Julai 2010 dan 25 Mac 2011.
Bagi pertuduhan kedua, Ramli dituduh melakukan pecah amanah dengan meluluskan pembayaran berjumlah RM1,360,716 ke akaun Syarikat JSD Corporation, The Overseas-Chinese Banking Corporation Limited, Chulia Street, OCBC Centre, Singapura  tanpa kelulusan Ahli Lembaga Pengarah BNS di lokasi sama antara 19 April 2011 dan 4 Mei 2011.
Tertuduh juga didakwa atas kesalahan serupa dengan meluluskan pembayaran berjumlah RM6,182,295 ke akaun Syarikat Sousmarin Armada Ltd, Standard Chartered Bank, 6 Battery Road, Singapura di tempat sama antara 28 Oktober 2010 dan 22 November 2010.
 Ketiga-tiga pertuduhan itu dikemukakan mengikut Seksyen 409 Kanun Keseksaan yang memperuntukkan hukuman penjara tidak kurang dari dua tahun dan tidak lebih dari 20 tahun dengan sebat dan boleh dikenakan denda, jika sabit kesalahan.
Mahkamah membenarkan Ramli diikat jamin berjumlah RM500,000 dengan cagaran berbayar RM200,000 untuk semua pertuduhan dan menetapkan 24 November untuk sebutan kes.
Pendakwaan dikendalikan timbalan pendakwa raya Wan Shaharuddin Wan Ladin dan Ahmad Akram Gharib manakala tertuduh diwakili peguam Mohd Yusof Zainal Abiden.


Kes harian turun bawah 1,000 jangkitan, 5 lagi terkorban

993 kes baru Covid-19 direkodkan semalam menjadikan jumlah keseluruhan sebanyak 5,017,016 kes.
Sebanyak 1,460 pesakit turut dilaporkan sembuh, menjadikan jumlah keseluruhan kes sembuh sebanyak 4,964,167.
Ketika ini, 16,049 kes aktif direkodkan di mana 15,011 atau 93.5% daripadanya menjalani kuarantin kendiri.
Tiada pesakit ditempatkan ke pusat kuarantin sementara 985 (6.1%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 53 kes dan 29 daripadanya memerlukan bantuan alat pernafasan.
Lima lagi kes kematian dicatatkan termasuk tiga kes kematian sebelum tiba di hospital menjadikan keseluruhan korban akibat wabak itu sebanyak 36,800 orang.


Wujud ‘sabotaj terancang’ dalam kebakaran kem pelarian Rohingya, kata penyiasat Bangladesh

Kebakaran yang menyebabkan ribuan pelarian Islam Rohingya hilang tempat tinggal di kem sementara Bangladesh adalah "tindakan sabotaj yang dirancang", kata panel penyiasat kebakaran itu semalam.
Hampir 2,800 tempat perlindungan dan lebih 90 kemudahan termasuk hospital dan pusat pembelajaran musnah dalam kebakaran pada 5 Mac, menyebabkan lebih 12,000 orang hilang tempat berteduh, kata pegawai.
Lebih 1 juta pelarian Rohingya tinggal di puluhan ribu pondok yang diperbuat daripada buluh dan penutup plastik nipis di kem-kem di daerah sempadan Cox Bazar, kebanyakannya melarikan diri daripada tindakan keras yang diketuai tentera di Myanmar pada 2017.
"Kebakaran itu adalah tindakan sabotaj yang dirancang," kata pegawai kanan kerajaan daerah Abu Sufian, ketua jawatankuasa siasatan tujuh anggota, memberitahu Reuters melalui telefon dari Cox's Bazar.
Beliau berkata kebakaran itu berlaku di beberapa tempat pada masa yang sama, membuktikan ia adalah satu tindakan yang dirancang, sambil menambah ia adalah percubaan sengaja untuk mewujudkan ketuanan di dalam kem oleh kumpulan militan. Beliau bagaimanapun tidak menamakan kumpulan itu.
"Kami mengesyorkan siasatan lanjut oleh agensi penguat kuasa undang-undang untuk mengenal pasti kumpulan di sebalik kejadian itu," katanya sambil menambah bahawa laporan itu berdasarkan input daripada 150 saksi.
Panel itu juga mengesyorkan pembentukan unit perkhidmatan bomba yang berasingan untuk kem pelarian Rohingya.
Antara cadangan lain adalah, setiap blok kem pelarian Rohingya perlu diperluaskan untuk menampung kenderaan perkhidmatan bomba dan pembinaan tangki air, dan kem tersebut harus menggunakan bahan yang kurang mudah terbakar di tempat perlindungan.
Kebakaran sering berlaku di kem yang sesak dengan struktur sementaranya. Kebakaran besar-besaran pada Mac 2021 mengorbankan sekurang-kurangnya 15 pelarian dan memusnahkan lebih 10,000 rumah.
Jenayah semakin meningkat, ditambah keadaan hidup yang sukar dan prospek suram untuk kembali ke Myanmar mendorong lebih ramai pelarian Rohingya meninggalkan Bangladesh dengan menaiki bot ke Malaysia dan Indonesia, meletakkan nyawa mereka dalam bahaya.
Data Pertubuhan Bangsa-bangsa Bersatu (PBB) menunjukkan 348 pelarian Rohingya dipercayai maut di tengah laut tahun lalu.


Bekas ketua perisik, Hasanah meninggal dunia

Bekas ketua perisik, Hasanah Abdul Hamid meninggal dunia pada usia 66 tahun hari ini selepas bertarung akibat kanser.
Hasanah, bekas ketua pengarah Organisasi Perisikan Luar Malaysia (MEIO), dibebaskan pada Ogos tahun lepas daripada tuduhan pecah amanah membabitkan wang milik kerajaan berjumlah AS$12.1 juta (RM50.4 juta) pada 2018.
Beliau sebelum ini hanya dilepaskan tanpa dibebaskan daripada pertuduhan pecah amanah selepas pihak pendakwaan ketika itu memaklumkan terdapat penemuan baharu berkaitan kes berkenaan.


Mahkamah Sweden batal larangan protes bakar al-Quran

Mahkamah Sweden pada Selasa membatalkan tindakan polis untuk mengharamkan dua protes membakar al-Quran.
Pembatalan itu dibuat walaupun lima suspek Islam sudah ditangkap kerana merancang "tindakan pengganas" berhubung demonstrasi yang sama.
Pembakaran kitab suci Islam di luar kedutaan Turkiye di Stockholm pada Januari lalu menimbulkan kemarahan dunia sehingga mencetuskan protes berminggu-minggu serta terdapat gesaan untuk memboikot barangan Sweden dan menyekat tawaran keanggotaan negara itu ke dalam Pertubuhan Perjanjian Atlantik Utara (Nato).
Polis Sweden kemudian mengharamkan dua protes yang sama dirancang pada Februari susulan kebimbangan keselamatan.
Namun, Mahkamah Pentadbiran Stockholm membatalkan keputusan itu pada Selasa kerana terdapat kebimbangan risiko keselamatan tidak mencukupi untuk mengehadkan hak untuk berdemonstrasi.
"Pihak berkuasa polis tidak mempunyai sokongan yang mencukupi untuk keputusannya," kata hakim Eva-Lotta Hedin ketika membacakan keputusan itu yang secara teorinya boleh menyebabkan lebih banyak protes sedemikian.
Jurucakap polis Ola Osterling memberitahu agensi berita TT bahawa pihaknya belum memutuskan sama ada mahu merayu keputusan itu atau tidak, namun "kami masih menganggap keputusan kami adalah betul".
Polis Sweden pada Januari lalu membenarkan protes yang dianjurkan oleh seorang ahli politik sayap kanan Sweden, Rasmus Paludan. Beliau telah didakwa kerana mencetuskan api perkauman.
Paludan juga mencetuskan rusuhan di Sweden tahun lalu ketika melakukan jelajah ke seluruh negara dan membakar naskhah al-Quran secara terbuka.
Bagaimanapun, polis kemudian enggan membenarkan dua permintaan lain, oleh individu persendirian dan sebuah organisasi untuk membakar al-Quran di luar kedutaan Turki dan Iraq di Stockholm pada Februari.
Menurut polis, protes pada Januari menjadikan Sweden sebagai "sasaran utama untuk diserang".
'Kebebasan bersuara'
Pembakaran Al-Quran oleh Paludan juga merosakkan hubungan Sweden dengan Turkiye, yang melakukan kesalahan tertentu selepas polis membenarkan demonstrasi itu.
Ankara telah menyekat permohonan ratifikasi Sweden ke dalam Nato kerana menganggap Stockholm gagal untuk membanteras kumpulan Kurdish yang dilihatnya sebagai "pengganas".
“Adalah jelas bahawa mereka yang menyebabkan aib seperti itu di hadapan kedutaan negara kita tidak lagi boleh mengharapkan sebarang kebaikan daripada kami berhubung permohonan mereka untuk menjadi ahli Nato,” kata Presiden Turki Recep Tayyip Erdogan pada Januari.
Ahli politik Sweden mengkritik aktiviti membakar al-Quran itu, tetapi dalam pada masa yang sama tegas mempertahankan hak kebebasan bersuara.


Selangor patut contohi Muhyiddin, bantuan diberikan tanpa mengira parti

Pemuda Perikatan Nasional (PN) Selangor menyarankan kerajaan negeri mencontohi Perdana Menteri Muhyiddin Yasin yang memberi bantuan kepada semua wakil rakyat tanpa mengira parti.Timbalannya Ketua Pemuda PN Selangor Asyraf Halim berkata pendekatan Muhyiddin juga wajar dijadikan iktibar supaya semua kawasan mendapat bantuan.“Tidak wajar sebagai ahli politik hanya menuding jari dan hanya melihat salah kerajaan pusat. Rakyat kini amat memerlukan semua jenis bantuan dan perhatian sewajarnya,” katanya dalam satu kenyataan hari ini.“Kerajaan negeri Selangor seharusnya mencontohi perkara ini dari hanya bermain politik dan sekadar melepas batuk di tangga.”Beliau yang juga ketua Bersatu Subang turut menegaskan Menteri Besar Selangor Amirudin Shari harus lebih gigih membantu rakyat yang terkesan akibat Covid-19 dan sekatan pergerakan penuh.Muhyiddin sebelum ini mengumumkan bantuan RM 300,000 kepada semua ahli Parlimen tanpa mengira parti politik, sama ada kerajaan atau pembangkang untuk menyediakan program bakul makanan yang akan diuruskan oleh pusat khidmat ahli Parlimen masing-masing.Program Bakul Prihatin Negara merupakan tindak balas proaktif terhadap masalah yang menimpa rakyat yang terjejas akibat pandemik Covid-19 dan sebahagian daripada program Pelan Pemulihan Negara.


Prognosis pandemik: Ke mana arah tuju wabak ketika ini?

Dunia mungkin menyaksikan penularan pandemik Covid mulai menyusut pada tahun hadapan dan bakal menjadi satu lagi penyakit endemik lain yang di mana manusia perlu hidup bersamanya, melainkan wujud jurang ketara dalam akses terhadap vaksin sehingga penularannya akan terus berlaku mengakibatkan pelbagai varian yang lebih berbahaya muncul.Ketika banyak negara sedang bergelut untuk menangani varian virus baru yang membimbangkan dan Eropah pula bakal menghadapi musim sejuk, pakar kesihatan mengatakan usaha untuk meredakan wabak itu pada tahun hadapan mungkin boleh dilakukan.Semua pengetahuan dan alat yang diperlukan untuk mengawal virus tersebut sudah ada, sementara stok vaksin yang selamat dan berkesan juga turut tersedia selain rawatan bagi penyakit tersebut.Namun masih tidak jelas sama ada kita akan membuat pilihan sukar yang perlu dilakukan, atau membiarkan wabak itu terus berleluasa, sehingga membuka jalan untuk situasi lebih buruk berlaku.“Trajektori wabak ini berada dalam tangan kita,” kata Maria Van Kerkhove, pakar utama dari Pertubuhan Kesihatan Sedunia (WHO) dalam menangani krisis Covid.Bolehkah kita “capai keadaan di mana kita dapat kawal penularan pada 2022? Sudah tentu,” katanya.“Kita sudah boleh melakukannya, tetapi kita tidak lakukan.”Setahun selepas vaksin pertama dipasarkan, lebih 7.5 bilion dos telah diberikan kepada orang ramai di seluruh dunia.Dan dunia juga kini sedang menghasilkan kira-kira 24 bilion dos menjelang Jun depan – satu jumlah yang lebih daripada cukup untuk semua penduduk planet ini.Bagaimanapun kekurangan vaksin di negara-negara miskin dan keengganan sesetengah masyarakat untuk mendapatkan suntikan vaksin telah menyebabkan negara terdedah dengan varian baru yang lebih mudah menular seperti varian Delta yang mencetuskan gelombang demi gelombang jangkitan.Ekoran itu, babak-babak di mana pesakit diintubasi di hospital yang sesak dan barisan panjang orang ramai mendapatkan bantuan pernafasan bagi orang tersayang telah berterusan di beberapa bahagian dunia.Gambar pengebumian dan mayat dibakar di seluruh India yang dilanda varian Delta menjadi sebuah perlambangan korban manusia akibat wabak tersebut.Secara rasmi, lebih dari 5.1 juta orang meninggal dunia di seluruh dunia, walaupun WHO berkata jumlah sebenar korban mungkin dua atau tiga kali ganda angka tersebut.Di AS, yang kekal menjadi negara yang paling teruk terjejas dengan hampir 800,000 kematian, ucapan takziah terus menghujani akaun Twitter FacesOfCovid.Ramai dalam kalangan mereka yang terkorban dilaporkan tidak mendapat suntikan vaksin.“Amanda, seorang guru matematik berusia 36 tahun di Kentucky. Chris, seorang jurulatih bola sepak sekolah menengah berusia 34 tahun di Kansas. Cherie, seorang guru berusia 40 tahun di Illinois.“Semua mereka memberi kesan dalam komuniti mereka. Semua mereka adalah orang yang disayangi ramai. Namun semua mereka tidak divaksin.”‘Sebahagian daripada kita’Dua tahun selepas virus itu muncul di China, negara-negara di seluruh dunia masih berbolak-balik antara langkah membuka sempadan dan mengenakan semula sekatan pergerakan.Bantahan golongan antivaksin juga menggegarkan beberapa negara di Eropah, di mana ia sekali lagi menjadi titik utama pandemik, sehingga beberapa negara mengambil langkah untuk melaksanakan semula penutupan sempadan dan mewajibkan vaksinasi.Walaupun babak demikian berlaku di seluruh dunia, ramai pakar berpandangan fasa pandemik akan berakhir.Covid tidak akan hilang sepenuhnya, tetapi akan menjadi penyakit endemik yang terkawal yang akan orang ramai akan belajar untuk hidup bersamanya, seperti selesema, kata mereka.Ia pada asasnya akan “menjadi sebahagian daripada kita,” kata Andrew Noymer, ahli epidemiologi di Universiti California.Pakar penyakit berjangkit AS terkemuka Anthony Fauci juga berkata peningkatan vaksinasi tidak lama lagi akan membawa dunia ke tahap di mana Covid “mungkin kadang-kadang naik dan turun mengikut latar belakang keadaan, namun ia tidak akan menguasai kita seperti apa yang berlaku sekarang”.


Belanjawan 2022 mesti utamakan kemampanan dalam pemulihan ekonomi

Rancangan Malaysia Ke-12 (RMK12) telah menekankan tindakan “melonjakkan kemampanan”’ sebagai sebuah tujahan yang penting di dalam trajektori pembangunan negara kita, yang mana ini termasuklah tindakan memajukan konsep ekonomi kitaran, memilih pembangunan yang rendah karbon dan mempertingkatkan daya ketahanan negara dalam menangani perubahan iklim dan bencana.Semua ini adalah aspirasi yang diperlukan dalam menuju masa hadapan yang lebih hijau dalam membaik pulih ekonomi kita. Namun begitu, di dalam usaha kita untuk melaksanakan semua ini, sebagai langkah pertama, kita memerlukan Belanjawan 2022 memberikan isyarat yang betul dan mengupayakan pelaksanaan perkara- perkara tertentu, agar RMK12 ini dapat diterjemahkan kepada tindakan. Justeru itu, berikut adalah beberapa perkara utama untuk mendorong tindakan-tindakan yang diperlukan:Mempertingkatkan peruntukan insentif yang betul kepada negeri-negeri untuk perlindungan ekosistemRMK12 mengakui pemuliharaan ekosistem semulajadi adalah sebuah strategi utama untuk melonjakkan kemampanan, dengan memastikan bahawa habitat-habitat semula jadi dapat dilindungi dan ekosistem mereka tidak terpecah-pecah.Pemuliharaan ekosistem daratan, air, pantai dan kawasan marin semestinya dipertingkatkan, dengan kesedaran bahawa inisiatif seperti ini akan meningkatkan ketahanan dan kemampuan setiap ekosistem untuk terus memainkan pelbagai fungsi sokongan hayat dan perkhidmatan ekologi, termasuklah dalam menangani perubahan iklim dan mengekalkan sumber air yang berharga.Untuk menggerakkan strategi utama ini, Belanjawan 2022 mestilah meningkatkan insentif kewangan dan peruntukan kepada negeri-negeri, agar mereka dapat melaksanakan apa yang perlu mereka laksanakan. Tanpa menambahbaik kaedah pemberian geran persekutuan kepada negeri-negeri, ekosistem semulajadi kita akan terus terancam oleh penukaran guna tanah, untuk apa yang sering diwar-warkan sebagai projek pembangunan, tetapi yang akhirnya hanya akan menjejaskan kemampuan negara untuk menggerakkan agenda kemampanan ini.RMK12 ada menyatakan bahawa dalam usaha untuk memberikan insentif kepada negeri-negeri dalam usaha pemuliharaan alam mereka, mekanisma “Pemindahan Fiskal Ekologi” akan ditubuhkan, serta “Dana Amanah Pemuliharaan Negara” perlu diperkukuhkan lagi. Mekanisma ini memerlukan lebih banyak peningkatan sumber kewangan.Salah satu sumber kewangan ini adalah “sukuk hijau”. Kami berbesar hati  setelah mengetahui dari RMK 12 bahawa pada April 2021,  kerajaan telah mengeluarkan terbitan sukuk kelestarian berdaulat dalam dolar Amerika Syarikat yang pertama di dunia, yang telah menjana sebanyak AS$1.3 bilion dan telah menerima lebihan langganan. Sumber dana lain juga boleh didapati di peringkat antarabangsa untuk perlindungan iklim dan biodiversiti; kerajaan mestilah mengambil kesemua peluang ini dengan segera.Peningkatan insentif kewangan kepada negeri-negeri ini pula mestilah diikuti dengan menambahbaik Akta Perhutanan Negara 1984 (APN) dan undang-undang konservasi yang lain. Ini termasuklah mengadakan pendengaran awam mandatori sebelum sebarang penyahwartaan hutan simpanan dan kawasan yang dilindungi sepenuhnya dilakukan. RMK12 telah menggambarkan bahawa sememangnya terdapat gesaan untuk pihak negeri-negeri untuk melaksanakan proses ini. Maka, menambah baik APN dan undang-undang konservasi yang lain merupakan sebuah tindakan yang kritikal, di dalam membenarkan negeri-negeri untuk melaksanakan proses ini.Ke arah pembangunan rendah karbon dan peningkatan daya tahan iklimDalam aspirasi kita ke arah ekonomi rendah karbon, RMK12 telah mengenalpasti bahawa sistem perletakan harga ke atas karbon (carbon pricing) sebagai sebuah alat yang penting. Ia telah menyatakan bahawa kajian kebolehlaksanaan akan dilakukan dalam menggunapakai dasar seperti cukai karbon dan Skim Perdagangan Pelepasan GHG (Emissions Trading Scheme – ETS).Kajian kebolehlaksanaan itu amat perlu disegerakan untuk mengkaji kedua buah cadangan ini. Adalah diharapkan bahawa Belanjawan 2022 akan membuat peruntukan untuk hal ini. SAM di masa lalu telah menyokong pengenalan cukai karbon; perkara ini masih berada di dalam pertimbangan kerajaan buat masa ini.Apabila mengambil kira kesan pandemik Covid ke atas ekonomi, adalah penting untuk kita menilai bagaimana untuk mengenakan cukai karbon yang tidak membebankan golongan miskin tetapi masih berupaya untuk memastikan bahawa sasaran utamanya adalah para pencemar besar. Selera politik untuk cukai karbon mungkin belum lagi wujud buat waktu ini, tetapi kajian kebolehlaksanaan ini masih diperlukan supaya ia boleh diperkenalkan dalam masa terdekat.Namun begitu, SAM amat bimbang tentang cadangan penubuhan ETS, memandangkan kerajaan tidak mempunyai sebarang pengalaman dalam melaksanakannya; peraturan, pemantauan dan pengawasan amat diperlukan untuk mengelakkan penipuan, spekulasi dan salah urus dalam perdagangan karbon.Malah di Eropah, sistem ETSnya juga telah menerima banyak kritikan dan pemerhatian terperinci. Perundingan yang mendalam dan perbahasan masih diperlukan sebelum usaha ini diteruskan.Sebuah lagi perkara kritikal adalah keperluan kita untuk menambahbaik segala sumber dalam mempertingkatkan ketahanan negara dalam menangani perubahan iklim dan bencana. RMK12 telah mengenal pasti keperluan untuk mengguna pakai pendekatan bersepadu bagi adaptasi iklim dan pengurangan risiko bencana. Lebih banyak sumber kewangan diperlukan untuk mempercepatkan pembangunan dan pelaksanaan pelan adaptasi negara serta mempertingkatkan kesiapsiagaan dalam menghadapi bencana dan pemulihan. Kita tidak dapat menangguhkan tindakan ini, jika kita mahu mengelakkan bencana selanjutnya.Ekonomi kitaranDalam usaha untuk mempercepatkan peralihan kepada ekonomi kitaran seperti yang ditekankan dalam RMK12, kita mestilah mengenakan cukai dan bayaran terhadap pelbagai produk yang mencemarkan, seperti yang telah diperkenalkan di banyak negara; seperti bateri, beg plastik, tayar dan produk guna buang. Cukai yang tinggi mestilah dikenakan ke atas produk guna buang sekali guna buat sementara waktu, di dalam jangka waktu untuk menghentikan penggunaannya, sebelum pengharaman penuh dilaksanakan.Skim pengembalian deposit boleh dilaksanakan, terutamanya untuk bekas minuman dan makanan, di mana pengguna dikenakan bayaran apabila produk dibeli dan bayaran akan dikembalikan semula kepada mereka apabila produk atau bungkusan tersebut dikembalikan.Meningkatkan sumber untuk mengukuhkan tadbir urus alam sekitarRMK12 menekankan keperluan untuk mengukuhkan tadbir urus alam sekitar, dan kami bersetuju bahawa ini sememangnya menjadi keutamaan yang mendesak.Dalam hal ini, lebih banyak sumber kewangan tambahan diperlukan untuk menambahbaik dan mengukuhkan agensi kerajaan yang bertanggungjawab terhadap penguatkuasaan dan pemantauan alam sekitar dan sumber semulajadi, terutama sekali Jabatan Alam Sekitar. Bencana alam sekitar yang kita saksikan dalam beberapa waktu ini berkait rapat dengan pencemaran toksik dan sisa memerlukan peningkatan sumber manusia dan kewangan, termasuklah penggunaan peralatan pengesan yang lebih besar dan teknologi untuk menangkap penjenayah alam sekitar.Hal-hal di atas adalah antara sebahagian dari perkara yang memerlukan perhatian daripada pihak kerajaan dalam melonjakkan agenda kemampanan negara.Meenakshi Raman adalah presiden Sahabat Alam Malaysia* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Menjelang PRN Melaka, penduduk berharap isu banjir diselesaikan

Isu banjir bukanlah satu masalah baru bagi penduduk Kampung Sungai Putat, malah mereka sudah berdepan dengan isu itu lebih 10 tahun lalu.Malah, ada antara mereka sudah lali dengan masalah tersebut dan sentiasa melakukan persiapan untuk berpindah keluar dari rumah masing-masing secara sementara terutamanya apabila berlaku hujan lebat.Penduduk, Kamsiah Joned, 67, berkata banjir di kawasan itu sering berlaku akibat fenomena air pasang dan hujan lebat menyebabkan air Sungai Putat melimpah ke kawasan perkampungan itu.Bercakap dengan MalaysiaNow, Kamsiah turut berkongsi kebimbangannya apabila masalah banjir di kawasan perkampungan itu dilihat berlaku semakin kerap, malah, paras air juga dikatakan terus meningkat.“Tahun ini sahaja sudah empat kali rumah saya naik air. Kejadian terbaru adalah pada Oktober lalu apabila air naik sehingga ke paras pinggang,” katanya ketika ditemui MalaysiaNow di rumahnya yang terletak bersebelahan dengan Sungai Putat.“Sebelum ini, air selalunya naik hingga ke paras lutut atau atas sedikit dari paras itu, tetapi sekarang macam lagi teruk. Kami di sini memang risau.”Seorang lagi penduduk Kampung Sungai Putat, Fatimah Kassim, 65, berkata kejadian banjir itu menyebabkan dia menanggung kerugian ribuan ringgit apabila perabot dan beberapa barang elektrik di rumahnya sentiasa rosak.“Ini bukan perkara baru. Setiap kali musim tengkujuh atau apabila hampir bulan November dan Disember, saya akan lakukan persiapan untuk berpindah ke pusat pemindahan sementara (PPS) dan tidur di sana beberapa hari.“Kemudian saya balik dan mengemas serta mencuci kotoran di rumah. Saya juga agak berhati-hati kerana rumah akan dikunjungi lipan dan lintah yang dipercayai datang akibat limpahan air tersebut,” katanya.Tinjauan lanjut MalaysiaNow di kawasan berhampiran Sungai Putat turut mendapati banjir yang berpunca daripada limpahan air sungia itu turut menjejaskan beberapa kawasan perumahan terletak berhampiran seperti di Taman Bukit Beruang Utama.Ibrahim Sarif menceritakan pengalaman beliau ketika rumahnya dimasuki air pada Oktober lalu, di mana ianya merupakan tragedi banjir yang paling teruk pernah berlaku di kawasan perumahan beliau di Taman Bukit Beruang Fasa 1.Pasangan suami yang menetap di kawasan perumahan itu, Ibarhim Sarif, 74 dan isterinya, Tuan Anisa Tuan Teh, 72, memberitahu MalaysiaNow bahawa kejadian banjir di kawasan itu pada tahun ini agak teruk sekali gus menimbulkan tanda tanya dalam kalangan penduduk mengenai punca berlakunya banjir itu.Mereka mendakwa, air dipercayai datang dari kawasan Sungai Putat dan pada tahun ini sahaja, sudah tiga kali naik dan menyebabkan pelbagai kerosakan di rumah-rumah sekitar kawsan itu.“Tahun ini sahaja saya sudah habis lebih RM10,000 untuk mengganti perabot dan barangan elektrik yang rosak akibat banjir.“Air yang membanjiri kawasan ini bukan sahaja tinggi hingga ke paras pinggang, malah berbau busuk dan berlendir. Mujur anak-anak saya datang bantu membersihkan rumah,” kata pasangan itu dan menambah proses membersih rumah tersebut memakan masa hampir seminggu.Ibrahim Sarif menunjukkan tahap air banjir yang melimpah memasuki rumahnya pada Oktober lalu, yang merupakan banjir terteruk pernah berlaku di kawasan perumahannya di Taman Bukit Beruang Fasa 1.Tambahnya, ramai dalam kalangan penyewa di kawasan perumahan itu telah berpindah keluar kerana tidak tahan berdepan dengan masalah banjir.“Bagaimanapun, kami sayang untuk berpindah keluar sebab ini sudah menetap lebih 20 tahun di sini.“Bagi mengurangkan kerugian, kami hanya membeli perabot murah supaya boleh menggantikannya apabila berlaku banjir lagi pada masa hadapan,” luahnya.Ditanya sama ada isu banjir di kedua-dua kawasan tersebut mendapat perhatian pihak atasan, Kamsiah, Fatimah dan Anisa memaklumkan mereka pernah menerima kunjungan beberapa pihak termasuk wakil rakyat yang bermurah hati untuk menyampaikan sumbangan makanan dan melakukan tinjauan di kawasan itu, namun mereka agak terkilan kerana masalah disitu masih berterusan seolah-olah tiada pengakhiran.Mereka menggesa supaya pihak yang bakal dipilih sebagai pemimpin Melaka menerusi Pilihan Raya Negeri (PRN) Melaka supaya lebih agresif mencari jalan penyelesaian sekali gus menamatkan penderitaan penduduk di situ.“Ada beberapa kali kami dikunjungi ahli politik, tetapi hanya dapat saguhati dan makanan. Kami bersyukur atas pemberian itu, cuma kami harapkan isu ini dapat diselesaikan segera,” kata Kamsiah.“Saya pun tidak tahu nak buat aduan kepada siapa. Saya harap pihak bertanggungjawab akan lebih prihatin atas nasib kami,” kata Anisa yang turut meminta supaya bakal kerajaan negeri kotakan janji untuk membantu rakyat.Dalam pada itu, semua gabungan politik besar iaitu Barisan Nasional (BN), Pakatan Harapan (PH) dan Perikatan Nasional (PN), masing-masing berjanji akan mengatasi masalah banjir sekiranya memenangi PRN Melaka ke-15 yang sedang berlangsung pada masa ini.Janji itu diumumkan menerusi pelancaran manifesto serta ikrar yang dibuat menerusi sidang media secara maya baru-baru ini.


Rais Yatim speaker baru Dewan Negara

Pengerusi Bersatu Negeri Sembilan, Dr Rais Yatim, dipilih untuk menjadi Yang di-Pertua Dewan Negara ke-18 selepas menewaskan calon Pakatan Harapan (PH) Senator Yusmadi Yusoff dalam pengundian yang dijalankan sebentar tadi.Rais yang juga bekas menteri Kabinet mendapat 45 undi sementara Yusmadi hanya memperolehi 19 undi.Perdana Menteri Muhyiddin Yassin yang juga presiden Bersatu mencalonkan nama Rais untuk dilantik ke jawatan itu.Sebelum ini, selain Rais dan Yusmadi, ada dua nama lain turut disebut dicalonkan iaitu ahli Dewan Negara dari Sabah, Senator Theodore Douglas Lind, serta wakil Umno, Senator Mohamad Ali Mohamad.Bagaimanapun nama Mohamad tidak dicalonkan pada hari ini, manakala pemimpin Pejuang Senator Marzuki Yahya memberitahu Lind menarik diri daripada persaingan untuk merebut jawatan berkenaan.Rais bukanlah nama yang asing dalam politik Malaysia.Beliau merupakan ahli politik veteran yang pernah berkhidmat di bawah beberapa perdana menteri seperti Dr Mahathir Mohamad, Abdullah Badawi dan Najib Razak sebagai menteri Persekutuan dan menteri besar Negeri Sembilan.Selain itu Rais juga pernah menganggotai beberapa parti politik seperti Umno, Semangat 46 dan kini beliau bersama Bersatu.


Menteri pertahanan FPDA setuju tingkat kerjasama, kata Hishammuddin

Fokus kepada usaha meneruskan siri pertempuran tahap tinggi dengan pengenalan kepada aset generasi ke-50 adalah antara tindakan yang dipersetujui dalam mesyuarat Menteri-menteri Pertahanan (FDMM) Perjanjian Pertahanan Lima Negara (FPDA) ke-11.Menteri Kanan Pertahanan Hishammuddin Hussein berkata ia turut termasuk meningkatkan misi anti-keganasan.Beliau berkata mesyuarat itu juga bersetuju memberi lebih banyak fokus kepada pengenalan aspek keselamatan siber secara progresif dalam latihan-latihan FPDA.“Kita juga akan meneruskan program pemerhatian sebagai satu cara untuk meningkatkan ketelusan dan jaminan dengan negara rakan serantau,” katanya kepada pemberita selepas mempengerusikan mesyuarat berkenaan hari ini.Hishammuddin berkata dengan prinsip 3R yakni Bidang Kuasa (Remit), Relevan, dan Jaminan (Reassurance), FPDA ke-50 menetapkan hala tuju masa depan terhadap keutamaan strategi FPDA, proses organisasi dan struktur serta rancangan aktiviti.Beliau berkata mesyuarat FDMM hari ini adalah pengesahan terhadap komitmen berterusan kelima-lima negara FPDA.“Semua pemimpin menyuarakan rasa puas hati dengan hasil mesyuarat yang meliputi pertukaran pandangan mengenai kemunculan cabaran berhubung keselamatan dalam konteks kerjasama pertahanan serantau, perbincangan mengenai latihan dan kegiatan FPDA, rancangan 10 tahun latihan dari 2022 hingga 2031, dan penerapan FPDA Anniversary Stock-Take ke-50,” katanya.Mesyuarat yang diadakan secara fizikal dan secara maya itu dihadiri oleh Menteri Pertahanan Australia Peter Dutton; Menteri Pertahanan Singapura Ng Eng Hen; Menteri Pertahanan New Zealand Penni Henare dan Menteri Angkata Tentera United Kingdom Jammes Heapey.


Di sebalik kebangkitan Pemuda, Annuar Musa gesa Zahid pimpin Umno hingga hujung penggal

Di sebalik kebangkitan pemimpin Pemuda Umno yang menggesa Ahmad Zahid Hamidi berundur secara terhormat, bekas setiausaha agung Barisan Nasional (BN) yang dipecat, Annuar Musa menggesa agar presiden parti itu diberikan peluang menghabiskan penggalnya.“Walaupun ada pandangan yang mahukan presiden ‘berehat’,saya merasakan patut beliau diberi peluang menamatkan tempohnya mengikut peraturan.“Apapun tahun 2021 ini tahun pemilihan Majlis Kerja Tertinggi (MKT). Biarlah proses biasa dalam parti berjalan. Sementara itu sama sama berusahalah perbaiki keadaan parti,” kata menteri Wilayah Persekutuan itu dalam ciapan di Twitter hari ini.Tempoh penggal Zahid sebagai presiden Umno berakhir pada 2021.Awal bulan ini Zahid memecat Annuar sebagai setiausaha agung BN dan menggantikannya dengan Setiausaha Agung Umno Ahmad Maslan.Pada Oktober, MalaysiaNow mendedahkan Zahid bersama-sama dengan bekas presiden Umno, Najib Razak secara bersama menulis surat kepada yang di-Pertuan Agong bagi menyatakan sokongan kepada Presiden PKR Anwar Ibrahim untuk menjadi perdana menteri.Pada sidang media bagi menjelaskan pemecatannya, Annuar mengesahkan kewujudan surat Zahid dan Najib yang didedahkan MalaysiaNow.Minggu lepas pemimpin Pemuda Umno dari Johor dan Negeri Sembilan mendesak Zahid berundur secara terhormat dan memberikan laluan kepada golongan muda dalam parti itu.Ketua Pemuda Umno Bahagian Pontian Helmi Buang dan Ketua Pemuda Bahagian Seremban Zool Amali Hussin secara terbuka menggesa Zahid disingkirkan, langkah yang dilihat sebagai penentangan terhadap tindakan presiden parti itu kerana menyokong Anwar untuk menjatuhkan kerajaan Perikatan Nasional (PN).Sabtu lepas, Ketua Pemuda Umno Wilayah Persekutuan Mohamed Nizham Abdullah Hamidi berkata, Umno bukan sahaja perlu dirombak, tetapi pimpinan tertinggi juga perlu diterima kedua-dua ahli dan rakyat.“Umno perlu ‘total revamp’. Umno perlukan pasukan ‘Avengers’, pemimpin yang bukan hanya diterima oleh ahli tetapi diterima oleh rakyat,” katanya.


‘Kami bukan paling parah’, Selangor sangkal dakwaan gagal tangani Covid-19

Pasukan Petugas Khas Covid-19 Selangor (STFC) hari ini menolak dakwaan negeri itu adalah yang paling teruk dalam menguruskan usaha menangani virus dengan mengatakan kes jangkitan harian yang dicatatkan negeri itu bukanlah bukti ia adalah negeri paling parah terjejas akibat pandemik.Pengerusi STFC Dzulkefly Ahmad berkata berdasarkan kadar kebolehjangkitan, Selangor tidak mendahului negeri-negeri lain yang terjejas akibat wabak Covid-19.“Kalau kita ambil kadar kebolehjangkitan, apakah Selangor tertinggi? Tidak, kerana ini berdasarkan data-data yang kita dapatkan daripada kementerian kesihatan,” katanya dalam sidang media hari ini.Semalam, Malaysia merekodkan 4,865 kes baru menyaksikan Selangor mencatat kes harian sebanyak 1,743.Pada 17 Mei, 4,446 kes baru dilaporkan dengan Selangor menyumbang sebanyak 1,650 jangkitan.Rekod kes harian Seangor melebihi 1,000 kes meninggalkan negeri-negeri lain termasuk Sarawak yang semalam merekodkan kes harian sebanyak 512.Dalam pada itu, Selangor turut mencatat 18 kematian dari 47 keseluruhan kematian yang direkodkan semalam.Menurut Dzulkefly, Selangor juga tidak bersetuju dengan rancangan untuk memperketatkan PKP yang ketika ini dilaksanakan di negeri itu seperti yang pernah dilaksana pada tahun lalu.Katanya, pelaksanaan PKP sekala penuh di Selangor akan menyebabkan negeri itu lebih teruk terjejas akiba Covid-19 kerana pengalaman PKP sebelum ini menunjukkan peningkatan jangkitan akan berlaku jika ia dilonggarkan.“Jika diberikan pilihan, kami tidak mahu PKP yang ketat seperti PKP 1.0 yang dilaksanakan sebelum ini.“Namun jika kami diarahkan untuk berbuat demikian di bawah perintah darurat, kami akan ikut.“Jika menteri kesihatan mahu laksanakan PKP penuh hanya berdasarkan angka, saya gesa keputusan tersebut dipertimbangkan dengan sebaik mungkin,” tambahnya.Menteri Kesihatan Dr Adham Baba sebelum ini berkata kementeriannya sedang mempertimbangkan untuk mengetatkan prosedur operasi standard (SOP) di Selangor dengan melaksanakan PKP skala penuh jika jangkitan Covid-19 terus meningkat.Dalam pada itu, Exco Kesihatan Selangor Dr Siti Mariah Mahmud berkata perniagaan kecil adalah sektor yang paling teruk terjejas jika PKP skala penuh dilaksanakan di negeri itu.Beliau berkata strategi yang tepat perlu dilaksanakan bagi membenarkan rakyat Selangor meneruskan aktiviti ekonomi bagi meneruskan kehidupan.“Orang ramai di Selangor beritahu saya, rayu supaya kami tidak laksanakan PKP sekali lagi.“Sekatan penuh PKP akan menjejaskan kehidupan mereka ketika ini,” katanya.Mariah turut berkata tidak ada gunanya jika kuatkuasakan PKP jika kes jangkitan harian terus meningkat selepas ia dilonggarkan.“Itu bukan caranya.”


SPRM bebaskan hakim Nazlan

Suruhanjaya Pencegahan Rasuah Malaysia (SPRM) membebaskan hakim Mohd Nazlan Mohd Ghazali susulan siasatan agensi itu terhadap dakwaan rasuah dan konflik kepentingan dalam mengendalikan kes Najib Razak, kata Perdana Menteri Anwar Ibrahim.
Anwar dalam perbahasan di Dewan Negara hari ini berkata SPRM juga tidak menemui unsur jenayah dalam siasatannya ke atas Nazlan, hakim yang menjatuhkan hukuman penjara 12 tahun terhadap Najib pada 2020.
Pada masa sama, Anwar memberitahu perkara itu turut dipersetujui Jabatan Peguam Negara.
Katanya, SPRM bertindak membuka kertas siasatan sebaik sahaja menerima laporan terdapat asas wujudnya elemen rasuah membabitkan hakim itu.
"SPRM menyiasat dengan teliti dan mendapati tiada kesalahan jenayah dan dipersetujui Pejabat Peguam Negara," katanya bagi menjawab soalan tambahan dari Senator Kesavadas A Achyuthan Nair.
Nazlan merupakan hakim di Mahkamah Tinggi Kuala Lumpur yang mendengar perbicaraan Najib bagi pertuduhan jenayah membabitkan syarikat SRC International Sdn Bhd (SRC).
Beliau kini berkhidmat sebagai hakim Mahkamah Rayuan terpalit dengan dakwaan terlibat dalam konflik kepentingan semasa mendengar perbicaraan tersebut dan melanggar kod etika.
Pada 28 Julai 2020, beliau merupakan hakim yang mensabitkan Najib atas tujuh pertuduhan membabitkan pecah amanah, salah guna kuasa dan pengubahan wang haram melibatkan dana SRC bernilai RM42 juta.
Najib kini sedang menjalani hukuman 12 tahun dan denda RM210 juta.
Dalam pada itu, Kesavadas turut bertanya sejauh mana agensi anti rasuah itu serius dalam menjalankan siasatan isu rasuah dan salah guna kuasa yang membabitkan para pemimpin terutamanya bekas perdana menteri.
Anwar menegaskan, SPRM perlu menjalankan tanggungjawab dan tugas mereka secara bebas dan bersikap berkecuali termasuk menjalankan siasatan ke atas tokoh politik dan bekas pemimpin negara.
Katanya, orang ramai yang beranggapan siasatan dijalankan oleh SPRM adalah bersifat politik itu harus melihat perkara tersebut berasaskan kepada fakta dan bukan sentimen politik semata-mata sehingga boleh mengelirukan rakyat.
"Kalau nyata dari segi siasatan ada kes yang dianggap berprofil tinggi dan mempunyai alasan cukup kukuh untuk didakwa itu tugas SPRM dan Jabatan Peguam Negara," katanya.


Amazon tipu ‘jutaan pengguna' untuk daftar Prime

Suruhanjaya Perdagangan Persekutuan (FTC) memfailkan saman terhadap Amazon.com Inc semalam, selepas peruncit itu mengenakan caj langganan berbayar terhadap jutaan pengguna perkhidmatan Amazon Prime tanpa persetujuan mereka dan menyukarkan pelanggan untuk membatalkannya.
FTC berkata ia memfailkan saman di Mahkamah Daerah AS di Seattle mendakwa "Amazon secara sedar telah menipu jutaan pengguna untuk mendaftar secara tidak sedar dalam Amazon Prime."
Menurut FTC, Amazon menggunakan "reka bentuk antara muka pengguna yang manipulatif, paksaan atau menipu yang dikenali sebagai 'corak gelap' untuk menipu pengguna supaya mendaftar dalam langganan Prime yang memperbaharui secara automatik."
Amazon Prime menawarkan penghantaran pantas dan percuma untuk berjuta item, pelbagai diskaun dan akses kepada filem, muzik dan siri televisyen, serta faedah lain.
Pengguna utama Prime di AS biasanya membayar AS$139 (kira-kira RM645) setahun dan memacu sebahagian besar jumlah jualan Amazon.
Prime mempunyai lebih 200 juta pelanggan di seluruh dunia.
FTC telah menyiasat proses pendaftaran dan pembatalan untuk program Prime sejak Mac 2021.
"Amazon memperdaya dan memerangkap orang untuk melanggan berulang tanpa persetujuan mereka, bukan sahaja mengecewakan pengguna tetapi juga merugikan mereka," kata Pengerusi FTC Lina Khan.
Pengguna yang cuba membatalkan Prime berdepan dengan beberapa langkah untuk benar-benar menyelesaikan tugas membatalkan, menurut aduan itu.


Kes harian Covid-19 catat 170 jangkitan, tiada kematian

Sejumlah 170 kes baru Covid-19 direkodkan semalam menjadikan jumlah keseluruhan sebanyak 5,043,626 kes.
Sebanyak 178 pesakit turut dilaporkan sembuh, menjadikan jumlah keseluruhan kes sembuh sebanyak 4,997,422.
Ketika ini, 9,239 kes aktif direkodkan di mana 8,934 atau 96.7% daripadanya menjalani kuarantin kendiri.
Tiada pesakit ditempatkan ke pusat kuarantin sementara 301 (3.3%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak empat kes dan satu daripadanya memerlukan bantuan alat pernafasan.
Tiada kematian dicatatkan menjadikan keseluruhan korban akibat wabak itu kekal sebanyak 36,965 orang.


Tiada cara lain, ajar sains dan matematik dalam bahasa Inggeris, kata Dr Mahathir

Penekanan kepada penggunaan bahasa Inggeris dalam kurikulum serta tumpuan terhadap subjek sains dan matematik akan menjadikan sekolah kebangsaan kembali relevan dan diterima ramai, kata Dr Mahathir Mohamad.Bekas perdana menteri yang pernah menjadi menteri pendidikan pada tahun 1970 an itu berkata, semasa Malaysia masih mempunyai sekolah dalam aliran Inggeris dahulu,sekolah kebangsaan menjadi popular dalam kalangan rakyat berbilang kaum.“Mungkin dia nak hantar anak dia ke luar negeri. Jadi, nak kena kuasai bahasa Inggeris. Nak pergi ke Jepun pun kena fasih bahasa Inggeris,” kata Mahathir kepada MalaysiaNow dalam wawancara selama satu jam tentang pelbagai topik di pejabatnya di Putrajaya.Katanya, dahulu orang Malaysia dikenali sebagai fasih dalam bahasa Inggeris.“Sekarang tak macam itu dah.”“Jangan korbankan ilmu sebab nak utamakan bahasa. Sebab itu saya selalu tekan pengajaran sains dan matematik mesti dalam bahasa Inggeris,” katanya.“Terdapat ribuan kajian dan kertas penyelidikan saintifik jurusan sains diterbitkan setiap hari. Tanpa kemahiran dalam bahasa Inggeris, Malaysia tidak berupaya untuk menguasai penemuan-penemuan baru.”Menurut Mahathir, masalah itu tidak boleh diatasi dengan bergantung kepada tugas penterjemah yang menterjemahkan kajian ke dalam bahasa Melayu.Katanya, ini kerana penterjemah bukan sahaja perlu mahir dalam bahasa tetapi juga bidang ilmu yang diterjemah.


48 lagi korban Covid, jumlah keseluruhan cecah 30,195

Sebanyak 48 lagi kematian akibat Covid-19 dilaporkan pada 25 November, menjadikan jumlah keseluruhan korban di seluruh negara sebanyak 30,195.Menurut data Github kementerian kesihatan, 10 atau 20.8% daripada kes dicatat semalam merupakan kematian sebelum tiba ke hospital (BID).Terengganu dan Kelantan mencatatkan jumlah kematian tertinggi sebanyak lapan kes atau 16.7%.Ia diikuti Sarawak dan Perak yang masing-masing mencatat enam kematian atau 12.5%.Selangor melaporkan lima kematian, empat kes di Sabah, dan tiga kes di Pahang.Sementara itu, Pulau Pinang dan Kedah masing-masing mencatatkan dua kes.Johor, Melaka, Negeri Sembilan dan Kuala Lumpur pula merekodkan satu kes kematian masing-masing, manakala Putrajaya, Labuan dan Perlis tidak mencatatkan sebarang kes kematian.Menurut laman sesawang CovidNow, negeri yang mencatat kes kematian tertinggi sejak dua minggu lalu berlaku di Terengganu, Kelantan dan Sarawak.Semalam, Melaka merekodkan kadar penggunaan katil hospital paling tinggi bagi pesakit Covid-19 dengan 104.6% penggunaan.Sebanyak 6,144 kes baru dilaporkan semalam, menjadikan jumlah keseluruhan kepada 2,608,979.Setakat semalam, terdapat 68,755 kes aktif Covid-19 dilaporkan sementara 6,602 pesakit pulih.


Rakyat kata kita macam zoo, timbalan speaker tegur ahli Parlimen kerajaan

Timbalan Speaker Ramli Mohd Noor terpaksa campur tangan dalam perbahasan Belanjawan 2023 oleh Ahli Parlimen DAP Kampar Chong Zhemin yang mengeluarkan kenyataan mendakwa Presiden PAS Abdul Hadi Awang berbohong tentang peratusan keluar mengundi, sehingga membangkitkan reaksi daripada blok pembangkang.
Chong memetik kenyataan Hadi yang dilaporkan berkata orang bukan Islam akan menguasai Malaysia kerana kesedaran politik yang rendah dalam kalangan Melayu.
Beliau yang baru menjadi ahli parlimen mendakwa statistik keluar mengundi orang Islam dan bukan Islam dipetik Hadi sebagai palsu.
"Marang (Hadi) dengan terang-terang membohong untuk memainkan sentimen perkauman. Marang juga berbohong apabila mengatakan Melayu akan dikawal oleh bukan Melayu," katanya di Dewan Rakyat hari ini.
Kenyataan itu disanggah oleh Zulkifli Ismail (PN-Jasin) yang menyatakan Chong membuat sangkaan buruk kepada Hadi.
Ahmad Yahaya (PN-Pokok Sena) berkata, sumber yang dinyatakan Chong masih boleh dipertikaikan.
Chong kemudian ingin mencelah dan membantah Ahmad Yahaya namun diminta duduk oleh Ramli.
"Saya tak benarkan kamu (Kampar) berdiri, beri dia (Ahmad Yahaya) terangkan dulu baru saya beri kepada kamu.
"Kalau tidak, itu yang masyarakat panggil kita zoo," ujarnya.
Sebelum ini, Chong bertikam lidah dengan Wee Ka Siong (BN-Ayer Hitam) berhubung isu telur import.
Ramli mencadangkan Zulkifli membuat usul secara bertulis berhubung pelanggaran peraturan mesyuarat oleh Chong agar Speaker dapat membuat keputusan.


Selepas UPSR dimansuhkan, pusat tuisyen perlukan pendekatan baru

Sejak tiga tahun lepas, Laila Husna Kamarulzaman menghantar anaknya, Mohammad Humam Shah, ke pusat tuisyen di Pasir Tumboh, Kelantan bagi persediaan menghadapi Ujian Pencapaian Sekolah Rendah (UPSR).Rutin mereka berhenti secara tiba-tiba bulan ini selepas pemansuhan UPSR diumumkan kementerian pendidikan bermula tahun ini.Humam merupakan salah seorang daripada ribuan murid di seluruh negara yang menghabiskan masa menghadiri kelas tuisyen dengan harapan dapat memperoleh markah yang baik dalam peperiksaan awam tersebut.Selepas pemansuhan UPSR, pusat tuisyen mungkin perlu terpaksa menilai semula pendekatan mereka di dalam kelas.Jurucakap Persatuan Pengusaha Pusat Tuisyen Muslim Muhamad Huzaimi Abdul Ghafar berkata, kebanyakan ibu bapa mengeluarkan anak mereka dari kelas tuisyen berikutan pengumuman kerajaan tersebut.Menurutnya, ibu bapa dari kawasan luar bandar didapati lebih banyak melakukan tindakan tersebut.“Ibu bapa di kawasan ini masih mengaitkan pelajaran dengan peperiksaan,” katanya.Huzaimi berkata berbanding ibu bapa di kawasan bandar, mereka masih meneruskan kelas tuisyen kerana mengutamakan pendidikan walaupun peperiksaan dimansuhkan.Bagaimanapun secara umumnya, pusat tuisyen harus membangunkan modul baru kerana pendekatan pendidikan berorientasikan peperiksaan sudah semakin berkurangan, katanya.“Modul ini mesti menumpukan kemahiran-kemahiran seperti membaca, mengira dan bahkan kemahiran seni.“Sekolah akan mempunyai persekitaran pendidikan baru dan pusat tuisyen perlu sokong,” katanya.Huzaimi mencadangakan pusat tuisyen memberikan tumpuan kepada satu segmen kepakaran mereka dan mengembangkannya dengan pendekatan tersendiri.Pengendali pusat tuisyen Ilmu Studio Muhammad Azrin Ahmad Zahar pula berkata masih terlalu awal untuk mengulas mengenai nasib pusat tuisyen ketika ini walaupun UPSR dimansuhkan.“Kami masih belum dapat melihat perkembangannya,” katanya kepada MalaysiaNow.Azrin mengakui ramai murid memilih untuk tidak mengikuti kelas tambahan ketika ini, namun mengaitkannya dengan penutupan sekolah tahun lalu.“Kebanyakan pusat tuisyen hadapi masalah teruk, bukan kerana UPSR dihapuskan, tetapi kerana wabak itu,” katanya.“Saya mempunyai empat cawangan di Lembah Klang sebelum wabak itu. Sekarang dua sudah ditutup.”Ketika ditanya apakah pusat tuisyen akan tetap relevan pada masa akan datang, Azrin berkata perkara yang paling penting ketika ini adalah proses pembelajaran.“Apa yang kami bimbang pelajar tidak akan ada persiapan sama sekali, atau lebih buruk mereka tolak untuk membaiki diri.”Katanya, walaupun seseorang yang sudah berada di Tingkatan Tiga sekolah menengah, kebanyakannya masih tidak cukup matang untuk merancang kehidupan.“Jika mereka diberi kebebasan untuk memilih antara belajar dan bermain, mereka akan memilih untuk main.“Kami bimbang waktu belajar yang mereka gunakan ketika di pusat tuisyen diganti dengan sibuk bermain, misalnya.”Buat masa ini, Azrin yakin pusat tuisyen akan terus bertahan.“Ada pelajar yang datang pusat tuisyen semata-mata untuk peperiksaan sahaja, ramai juga yang datang kerana gemar cara guru kami jalankan sesi kelas.“Ini adalah cara tidak formal untuk berkomunikasi dan mengajar sehingga para pelajar mudah mengikuti pembelajaran mereka.”Perubahan dalam pendidikan yang turut terkesan dengan peralihan dari dunia bersemuka kepada dalam talian, katanya pusat tuisyen mungkin boleh memanfaatkan situasi ini dan menarik pelajar walaupun dari negeri lain.Bagi Laila, langkah memansuhkan UPSR akan memberi lebih banyak ruang kepada anaknya untuk memberi tumpuan kepada kegiatan kokurikulum.Humam gemar bersukan dan dengan UPSR yang tidak lagi perlu didudukinya, Laila berharap anaknya mempunyai masa untuk mengembangkan kemahirannya dalam bidang itu.“Bukannya kita nak dia tinggalkan akademik.“Tetapi penekanan pada pencapaian akademik tidak seberat seperti sebelum ini,” kata Laila kepada MalaysiaNow.Laila berkata akan terus menghantar seorang lagi anak lelakinya berusia 10 tahun ke kelas tuisyen kerana ingin memastikan anaknya itu dapat mengejar mata pelajaran yang menjadi silibus di sekolah.Walaupun UPSR dimansuhkan, Huzaimi sedar peperiksaan awam lain masih dikekalkan seperti Sijil Pelajaran Malaysia atau SPM di Tingkatan Lima.“Sekiranya ibu bapa mahu anak-anak mereka cemerlang dalam SPM, mereka mesti bermula lebih awal dan tidak hanya tergesa-gesa hanya apabila anak-anak mereka sudah memasuki Tingkatan Lima,” katanya.“Akan sukar bagi pelajar untuk mengikuti pelajaran jika mereka terus santai dan senang hati kerana UPSR atau PT3 sudah dibatalkan.”


Peguam gesa KDN, perjelas lawatan ‘istimewa’ Zahid, MKT Umno ke Penjara Kajang

Seorang peguam mempersoalkan layanan berat sebelah terhadap Najib Razak selepas kenyataan seorang pemimpin Umno meluangkan masa hampir dua jam bersama bekas perdana menteri itu, dengan ditemani ahli Majlis Kerja Tertinggi (MKT) di Penjara Kajang, baru-baru ini.
Rafique Rashid berkata pendedahan oleh Presiden Umno Ahmad Zahid Hamidi mengenai lawatannya itu jelas menunjukkan sikap "double standard" oleh Kementerian Dalam Negeri (KDN) dan Jabatan Penjara terhadap prosedur lawatan dalam kalangan pelawat.
Beliau menegaskan pihak-pihak berkenaan jelas sudah melanggar peraturan dan undang-undang dalam proses lawatan ke institusi itu.
Katanya, sejak sekian lamanya orang awam termasuk peguam dan ahli keluarga banduan perlu mematuhi syarat serta prosedur lawatan yang ditetapkan oleh penjara.
Antaranya, mereka tidak boleh berkomunikasi secara bersemuka dengan banduan sebaliknya bercakap menggunakan telefon dan dihalang oleh cermin kaca bagi mengelakkan sentuhan.
Selain itu, tidak boleh membawa masuk sebarang peranti komunikasi seperti telefon bimbit dan alat rakaman.
Juga, makanan dan minuman dari luar dilarang untuk dibawa masuk sama sekali.
"Mengapa lain pula ceritanya bila Zahid melawat Najib?" katanya ketika dihubungi MalaysiaNow.
Pada Sabtu, ketika menggulung Perhimpunan Agung Umno Zahid berkata beliau turut membawa makanan kegemaran Najib dan menikmatinya bersama.
Mengulas lanjut, Rafique juga menyelar tempoh lawatan Zahid bertemu Najib selama dua jam sedangkan hanya 45 minit secara maksimum ditetapkan untuk setiap pelawat selain kawalan ketat oleh pegawai dan warden penjara.
Antara lain, peraturan lazim yang ditetapkan adalah mematuhi jadual perjumpaan yang ditetapkan sama ada lawatan sebulan sekali atau seminggu sekali di penjara.
Dalam pada itu, Rafique menggesa KDN dan Komisioner Jeneral Penjara Nordin Muhamad supaya menjelaskan persoalan-persoalan yang timbul selepas pendedahan Zahid pada Sabtu.
Tambahnya, segala prosedur dan proses lawatan yang dilalui oleh beliau sebagai peguam masih kekal dan tak pernah berubah.
Ini bermakna, katanya, pengalaman yang sama juga dilalui oleh ahli keluarga dan orang awam ketika melawat banduan di penjara.
"Dalam peraturan dalaman untuk Jabatan Penjara masih sama.
"Bukankah negara amalkan sistem undang-undang yang sama rata?
"Kasihan juga kepada banduan-banduan yang lain," katanya.
Najib yang juga bekas ahli Parlimen Pekan kini sedang menjalani hukuman 12 tahun penjara dan didenda RM210 juta selepas didapati bersalah atas tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC International Sdn Bhd.
Hukuman itu dikekalkan apabila Mahkamah Rayuan menolak rayuan Najib dan keputusan itu dimuktamadkan di Mahkamah Persekutuan pada 23 Ogos tahun lalu sebelum bekas presiden Umno itu dihantar ke Penjara Kajang.


Johor, Sabah dan Sarawak diramal alami hujan berterusan ekoran luruan monsun

Jabatan Meteorologi Malaysia (MetMalaysia) mengeluarkan ramalan luruan monsun dengan keadaan itu boleh menyebabkan hujan berterusan di timur Johor, timur Sabah dan barat Sarawak dalam tempoh 28 hingga 30 Disember ini.Luruan monsun pada 27 hingga 30 Disember itu adalah angin sejuk dari Siberia yang menyebabkan angin kencang dan laut bergelora di Laut China Selatan.MetMalaysia dalam kenyataan memaklumkan angin kencang dan laut bergelora diramal di perairan Laut China Selatan turut termasuk kawasan perairan pantai timur semenanjung pada 26 hingga 30 Disember.“Orang awam yang merancang perjalanan ke kawasan berkenaan dinasihatkan sentiasa berwaspada dan peka dengan maklumat terkini,” menurut kenyataan itu.Jabatan itu memaklumkan akan terus memantau keadaan cuaca setiap hari dan akan mengeluarkan amaran hujan berterusan serta amaran ribut petir jika perlu.


Tahniah Abah bawa Malaysia ke fasa endemik!

Alhamdulillah, semalam 1 April, negara kita sudah memasuki fasa peralihan ke endemik. Dalam bahasa mudah, kehidupan kita semua sudah kembali kepada hampir normal sebagaimana sebelum pandemik Covid-19, dua tahun lalu.Sempadan negara juga mula dibuka tepat jam 12 tengah malam semalam. Suasana di Tambak Johor umpamanya, bagaikan malam raya apabila ratusan ribu pekerja rakyat Malaysia yang “terperangkap” di Singapura mengambil peluang untuk kembali ke pangkuan keluarga masing-masing.Lebih istimewa, fasa peralihan ke endemik ini bermula dua hari sebelum Ramadan tiba. Bukan sahaja saf solat jemaah sudah boleh dirapatkan, malah surau dan masjid juga boleh digunakan sepenuhnya untuk memeriahkan bulan Ramadan yang membawa ribuan keberkatan dan rahmat.Kejayaan memasuki fasa peralihan ke endemik ini bukannya berlaku dalam sekelip mata. Sudah tentu ia memerlukan perancangan dari awal sebagaimana proses membina bangunan yang dimulakan dengan kerja-kerja menanam cerucuk sebelum strukturnya didirikan.Kita tidak boleh menafikan kejayaan ini bermula dengan tindakan pantas kerajaan pimpinan Muhyiddin Yassin yang mengambil tindakan drastik melaksanakan perintah kawalan pergerakan (PKP) pada 18 Mac 2020.Tindakan tidak popular tetapi berani itu dibuat Muhyiddin hanya dalam masa 18 hari selepas beliau mengangkat sumpah sebagai perdana menteri Ke-8.Tanpa banyak pilihan, PKP itu terpaksa dilanjutkan dalam pelbagai versi seperti PKP Bersyarat (PKPB), PKP Diperketatkan (PKPD) dan PKP Bersyarat (PKPB).PKP yang terpaksa disambung ini menyebabkan Muhyiddin diasak dengan krisis tiga serangkai iaitu kesihatan, ekonomi dan sosial namun rakyat Malaysia bertuah kerana beliau berjaya mengemudi negara walaupun tidaklah ke tahap mampu memuaskan hati semua pihak.Tanpa membuang masa, strategi berperang dengan Covid-19 terus dirangka khasnya melaksanakan Program Imunisasi Covid-19 Kebangsaan (PICK) dengan menempah lebih 87 juta dos vaksin membabitkan perbelanjaan 4.36 bilion ringgit.Bagi mengimbangi kesan sosial dan ekonomi akibat pandemik, kerajaan pimpinan Muhyiddin turut memperkenalkan pelbagai pakej bantuan dan rangsangan ekonomi.Pada 2020, kerajaan pimpinan beliau memperuntukkan RM250 bilion untuk Pakej Rangsangan Ekonomi Prihatin Rakyat (Prihatin), RM10 bilion untuk Prihatin SME+, RM35 bilion untuk inisiatif Pelan Jana Semula Ekonomi Negara (Penjana) dan RM10 bilion untuk pakej Kita Prihatin.Usaha itu diteruskan pada 2021 menerusi peruntukan RM15 bilion untuk bantuan Perlindungan Ekonomi dan Rakyat Malaysia (Permai), RM20 bilion untuk Program Strategik Memperkasa Rakyat dan Ekonomi Tambahan (Pemerkasa), RM40 bilion untuk PemerkasaPlus dan RM150 bilion untuk Pakej Perlindungan Rakyat dan Pemulihan Ekonomi (Pemulih).Malah, kira-kira sebulan lebih sebelum beliau terpaksa melepaskan jawatan perdana menteri angkara sabotaj 15 ahli Parlimen Umno kluster mahkamah, Muhyiddin sempat membentangkan Pelan Pemulihan Negara (PPN).Dengan kata lain, Muhyiddin telah berjaya meletakkan satu asas yang kukuh ke arah pemulihan negara menuju ke fasa endemik untuk diteruskan oleh penggantinya, Ismail Sabri Yaakob.Dengan pengalamannya mengemudi negara sepanjang krisis kesihatan, ekonomi dan sosial akibat penularan Covid-19, tidak peliklah khidmat Muhyiddin masih diperlukan oleh kerajaan pimpinan Ismail bagi mengetuai Majlis Pemulihan Negara (MPN).MPN merupakan sebuah majlis mesyuarat bagi membincangkan langkah-langkah yang perlu diambil bagi menjayakan PPN dan menyokong jemaah menteri dalam pelaksanaan langkah-langkah berkenaan.Sebagai contoh, pembukaan sempadan negara yang telah disyorkan oleh MPN pada 8 Februari lalu yang antara lain bagi membolehkan pelancong asing dan pelabur masuk sekaligus mempercepatkan proses pemulihan ekonomi.Cadangan itu akhirnya dilaksanakan oleh kerajaan bermula semalam walaupun pada asalnya, MPN mencadangkan pembukaan sempadan itu dibuat lebih awal pada 1 Mac lalu.Maka, benarlah kata pepatah bahawa perjalanan yang jauh bermula dengan langkah pertama. Terima kasih dan tahniah Abah!Saladin Hasan Salleh adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Kes harian kekal di paras 3,500 jangkitan

Malaysia merekodkan kes baru sebanyak 3,504 menjadikan kes keseluruhan Covid-19 meningkat sebanyak 2,695,143 kes.4,401 pesakit juga direkodkan sembuh, menjadikan jumlah keseluruhan pesakit sembuh sebanyak 2,606,309.Dalam pada itu, kes yang memerlukan rawatan di unit rawatan rapi (ICU) adalah sebanyak 408 kes di mana 325 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 206 kes di mana 137 adalah kes Covid-19.Dari 3,504 kes harian yang dilaporkan pada hari ini, 76 kes (2.2%) adalah daripada Kategori Tiga, Empat, dan Lima, dan 3,428 kes (97.8%) lagi adalah terdiri daripada Kategori Satu dan Dua.


Rumah teater aktif semula selepas setahun tiada penonton

Ketika diasaskan pada 2014, rumah produksi teater muzikal Liver and Lungs Productions yang diasaskan Shafeeq Shajahan dan Hannah Shields berjaya menarik minat orang ramai dan setiap kali persembahan diadakan mereka berdua akan menyaksikan jualan tiket yang tinggi.Selama enam tahun, mereka menikmati hasil kerja keras mereka.Namun, tahun 2020, Covid-19 melanda negara, kawalan pergerakan dan prosedur operasi standard (SOP) kesihatan mula dilaksanakan.“Kami ada sekitar 13 persembahan,” kata Shafeeq.“Kami sepatutnya pergi ke Edinburgh Fringe Festival tahun lalu untuk membuat persembahan di sana. Kami juga sepatutnya bawa Sepet the Musical ke Macau.“Tetapi semuanya terpaksa dihentikan.”Pandemik yang melanda mengubah segalanya, dan Shafeeq tahu perniagaannya juga harus berubah.Liver and Lungs menjadi salah satu rumah produksi teater pertama di negara ini yang melakukan peralihan sepenuhnya ke platform digital.Langkah berani itu nampaknya membuahkan hasil.Sebagai contoh, teater muzikal 2019 yang diadaptasi daripada naskah filem Yasmin Ahmad, Sepet, mengumpulkan ratusan peminat baru selepas ia ditayangkan di YouTube selama seminggu.Namun, langkah itu tidak mudah, kerana perubahan yang mereka lakukan itu memerlukan lebih daripada sekadar kemahiran teater.“Kami memanglah orang yang aktif berteater, ia jadi sumber pendapatan.“Namun, kami harus tingkatkan kemahiran bagi kerja-kerja menyunting video, bikin filem dan kejuruteraan audio. Semua kemahiran baru yang harus kami pelajari dengan cepat,” kata Shafeeq kepada MalaysiaNow.Walaupun sukar, Shafeeq berkata ada hikmahnya mengambil langkah untuk keluar dari zon selesa.“Kami meningkatkan kemahiran kami yang boleh buatkan kami bertahan lebih lama di masa hadapan.”Pada Mac lalu, pihak berkuasa mengurangkan sekatan dalam sektor hiburan dan membenarkan persembahan dilaksanakan dengan penonton yang dihadkan.Shafeeq tidak melihat perkara tersebut sebagai alasan untuk meninggalkan teater digital yang sudah pun dimulakan.“Untuk masa depan teater, kami ingin lihat gabungan hibrid persembahan digital dan secara langsung.“Tak bagus juga jika wabak ini datang dan pergi, tapi kita tak belajar apa-apa daripadanya,” katanya.Pasukan belakang tabir Revolution Stage yang dipimpin Khairunazwan Rodzy dalam sebuah persembahan teater.Pengasas Revolution Stage, Khairunazwan Rodzy, berkata syarikatnya juga menghadapi banyak cabaran sejak awal pandemik Covid-19 apabila perintah kawalan pergerakan (PKP) pertama kali dilaksanakan.Pada bulan Mac, dia terpaksa membayar tunggakan sewa sebanyak RM23,000.Bagaimanapun, nasibnya baik, peminat seni teater banyak membantu apabila dalam masa 10 hari mereka berjaya mengumpulkan wang yang diperlukan bagi mengelakkan Revolution Stage berkubur.Dengan kekangan yang berterusan dalam siaran langsung, mereka kini berharap dapat kembali membuat persembahan walaupun dengan margin keuntungan yang rendah.Khairunazwan mengenang semula bagaimana pertunjukan fizikal terakhir mereka yang diadakan semasa perintah kawalan pergerakan pemulihan (PKPP) tahun lalu tidak menghasilkan pulangan yang baik.“Jualan tiket sangat rendah kerana hanya 20 orang penonton dibenarkan. Pada masa itu, kami sudah hadapi masalah kewangan dan ia merupakan masa yang sangat sukar bagi kami.”Pengalaman itu memberi inspirasi kepadanya untuk menggabungkan media fizikal dan digital untuk rancangan masa depannya.Naskah terbaru mereka, “Pegawai Khalwat”, yang akan dipentaskan minggu depan, akan ditayangkan di Petaling Jaya dan disiarkan secara langsung di laman sesawang rasmi mereka.“Kami masih dalam fasa eksperimen untuk melihat apakah peminat teater dapat menikmati persembahan dalam talian.“Penting untuk kami tahu sama ada mereka dapat nikmati persembahan dalam talian sama seperti mereka alami teater fizikal.“Sekarang, setelah kita belajar dari pengalaman lalu, saya rasa bagus untuk kita gabungkan kedua-dua medium demi kepuasan penonton,” kata Khairunazwan.Seorang penggemar konsert Aqil Syakir sangat gembira kerana dapat menemui peminat seni tanah air yang lain.Dia memberitahu MalaysiaNow konsert maya tidak memacu adrenalin yang sama seperti konsert fizikal.“Saya bosan dengan pertunjukan maya, mengapa kita perlu bayar tiket dengan harga yang sama dengan konsert fizikal?“Sebab itu, ketika penganjur umumkan konsert dengan norma baru, apa yang hilang dalam diri saya seakan ditemui semula,” katanya.Kali terakhir Aqil pergi ke konsert adalah pada Januari 2020.Ketika penganjur mengumumkan siri pertunjukan yang terdiri daripada persembahan kumpulan rock di bawah SOP yang ketat.Tidak berfikir panjang, dia menempah tiket untuk dua konsert pada minggu yang sama.Namun persoalan timbul lagi, bagaimana seseorang dapat menikmati muzik ketika lantai pentas tidak lagi penuh dengan penggemar konsert yang menyanyikan lagu kegemaran mereka bersama-sama?“Pertunjukan norma baru tidak sama seperti sebelum ini, kerana kita terpaksa berdiri di dalam satu kotak dengan jarak satu meter antara satu sama lain,” kata Aqil kepada MalaysiaNow.“Kita juga kena pakai pelitup muka sepanjang masa. Ini adalah pengalaman yang sangat berbeza bagi saya, tetapi saya gembira kerana saya dapat tonton kugiran buat persembahan di hadapan saya.”


RM5 juta sumbangan untuk Najib, BN, kata bekas pembantu Rosmah

Wang RM5 juta yang diterima daripada bekas Pengarah Urusan Jepak Holdings Sdn Bhd Saidi Abang Samsudin berhubung projek solar hibrid di Sarawak adalah “sumbangan politik” kepada bekas Perdana Menteri Najib Razak dan Barisan Nasional (BN), Mahkamah Tinggi di Kuala Lumpur diberitahu hari ini.Perkara berkenaan dicadangkan peguam bela dalam perbicaraan Rosmah Mansor yang berdepan satu pertuduhan meminta RM187.5 juta dan dua pertuduhan menerima suapan berjumlah RM6.5 juta daripada Saidi, dan dipersetujui saksi pendakwaan ke-21,Rizal Mansor.Terdahulu, bekas pegawai khas Rosmah itu bersetuju dengan peguam Jagjit Singh bahawa RM5 juta yang disifatkannya sebagai “sumbangan politik” tidak dimaksudkan untuk isteri bekas perdana menteri itu.Jagjit: Adakah kamu setuju ia (RM5 juta) diperuntukkan kepada Najib untuk digunakan pada pilihan raya akan datang.Rizal: Betul.Jagjit: Sumbangan yang diminta dan diterima daripada Jepak, Saidi dan Rayyan (rakan kongsi Saidi – Rayyan Radzwill Abdullah) disalurkan menerusi anda, kemudian Rosmah dan akhirnya diberikan kepada Najib.Rizal: Saya tidak boleh mengesahkannya.Jagjit: Tapi dalam keterangan, kamu menyatakan ia adalah sumbangan politik untuk Najib.Rizal: Tujuan untuk Najib, ya. Dari segi pelaksanaannya, saya tidak dapat mengesahkan.Semalam, saksi utama pendakwaan itu memberitahu mahkamah bahawa Jepak berhasrat untuk memberi sumbangan kepada Najib sebagai penghargaan kepada bekas perdana menteri itu dalam membantu syarikat itu memperoleh projek solar hibrid serta bagi memastikan kemenangan BN pada pilihan raya akan datang.Mengenai RM500,000 yang diterimanya daripada Saidi dan Rayyan pada Disember 2016, Rizal yang diletakkan di bawah program perlindungan saksi, berkata pada awalnya beliau tidak tahu wang itu adalah sebahagian daripada pembayaran RM5 juta.Rizal: (Berkenaan RM500,000) dia (Saidi) cuma cakap nak datang (rumah) melalui telefon dan dia sebut dia cuma nak serahkan “durian musang king” yang saya faham apa maksud “durian musang king” itu.Jagjit: Jadi (musang king) itu isyarat untuk wang korup. Kamu tahu mereka (Saidi dan Rayyan) datang ke rumah kamu untuk menyerahkan “musang king”, wang korup.Rizal: Ya.Rizal bagaimanapun tidak bersetuju dengan cadangan Jagjit bahawa beliau memberi keterangan palsu berhubung RM5 juta yang dihantar ke kediaman rasmi Rosmah di Kompleks Seri Perdana pada Disember 2016, hari yang sama beliau menerima RM500,000.Saksi itu, yang dilepas dan dibebaskan daripada empat pertuduhan meminta dan menerima suapan bagi dirinya dan Rosmah berhubung projek pembekalan dan pemasangan solar hibrid pada 8 Jan, juga tidak bersetuju dengan cadangan peguam bahawa beliau telah mengambil wang RM5 juta itu.Jagjit: Saya katakan kepada kamu, keterangan kamu (bahawa RM5 juta dihantar ke Seri Perdana) merupakan keterangan palsu kerana Rosmah tidak berada di Sri Perdana sebaliknya di Langgak Duta (rumahnya).Rizal: Saya tidak setuju.Jagjit: Apabila kamu menerima RM500,000, ia adalah bonus kepada kamu, RM5 juta ditambah RM500,000. Kamu “kebas” duit (RM5 juta), itu yang sebenarnya.Rizal: Saya sangat tidak setuju.Perbicaraan di hadapan Hakim Mohamed Zaini Mazlan ditangguhkan sehingga Khamis ini selepas peguam itu memaklumkan mahkamah bahawa Rosmah sakit gigi dan perlu berjumlah doktor.Rosmah, 68, didakwa menerima suapan menerusi Rizal sebagai upah membantu Jepak Holdings mendapatkan Projek Bersepadu Sistem Solar Photovoltaic (PV) Hibrid serta Penyelenggaraan dan Operasi Genset/Diesel bagi 369 sekolah luar bandar Sarawak bernilai RM1.25 bilion secara rundingan terus daripada Kementerian Pendidikan Malaysia.Beliau didakwa melakukan kesalahan itu di Lygon Cafe, Sunway Putra Mall, Jalan Putra di Kuala Lumpur; kediamannya di Jalan Langgak Duta, Taman Duta dan di Seri Perdana, Persiaran Seri Perdana, Presint 10, Putrajaya antara Januari 2016 dan September 2017.


Mangsa banjir dipindahkan ke PPS meningkat di Kelantan, Terengganu berkurangan

Jumlah mangsa banjir di Kelantan menyaksikan sedikit peningkatan manakala situasi di Terengganu bertambah baik dengan bilangan penduduk yang dipindahkan ke pusat pemindahan sementara (PPS), pagi ini semakin berkurangan.Di Kelantan, setakat 8 pagi ini, seramai 8,107 mangsa ditempatkan di 17 PPS di dua daerah berbanding 7,956 mangsa malam tadi dengan Pasir Mas mencatatkan bilangan mangsa paling tinggi iaitu seramai 7,415 orang manakala daerah Tumpat dengan 692 orang.Di Terengganu, jumlah mangsa yang ditempatkan di 50 PPS di enam daerah berkurangan sedikit kepada 11,517 orang pagi ini berbanding 12,404 orang semalam.Sekretariat Jawatankuasa Pengurusan Bencana Terengganu memaklumkan daerah Kemaman masih merekodkan jumlah mangsa tertinggi iaitu seramai 4,967 orang, diikuti Hulu Terengganu (4,554), Dungun (1,478), Kuala Nerus (274), Kuala Terengganu (237) dan Setiu (tujuh).Menurut Sekretariat itu, dijangka lebih banyak PPS akan ditutup hari ini susulan cuaca cerah di kebanyakan daerah.Sementara itu, Jabatan Pengairan dan Saliran (JPS) melalui laman sesawang https://publicinfobanjir.water.gov.my pula melaporkan hanya Sungai Kemaman yang masih melepasi paras bahaya setakat ini.


Tidak mengejutkan, Anwar bincang dengan Najib juga, kata Dr Mahathir

Dr Mahathir Mohamad berkata beliau tidak terkejut dengan perbualan telefon antara presiden PKR dan Umno baru-baru ini kerana kedua-dua tokoh politik itu sememangnya mengadakan perbincangan.Menurutnya, beliau sedar bahawa Anwar Ibrahim mengadakan perbincangan dengan “semua orang, termasuk Najib (Razak)”.“Itu cara dia bekerja. Dia bercakap dengan semua orang, namun apa yang dia kata hasil perbincangan, tidak sama dengan apa yang sebenarnya berlaku,” katanya kepada MalaysiaNow dalam temu bual di pejabatnya di Putrajaya.Dalam rakaman berdurasi empat minit didedahkan MalaysiaNow, suara seakan dua pemimpin parti politik itu didengar saling berterima kasih dan menyatakan rasa senang hati selepas perwakilan-perwakilan Umno bersetuju dengan usul Zahid supaya parti itu memutuskan hubungan dengan gabungan Perikatan Nasional (PN).Dalam rakaman itu juga, Zahid didengar turut berterima kasih atas sokongan moral Anwar kepadanya.MalaysiaNow yang menerima rakaman tersebut melalui sumber yang dipercayai boleh mengesahkan suara-suara yang dirakam tersebut adalah tulen milik dua pemimpin parti ituKedua-dua pemimpin parti itu juga berkata akan menghantar pegawai masing-masing untuk melaporkan perkara tersebut kepada polis.Ketua Polis Negara Abdul Hamid Bador turut dilaporkan berkata mereka berdua akan dipanggil untuk membantu siasatan.Zahid yang juga ahli Parlimen Bagan Datuk menafikan suara dalam rakaman tersebut adalah suara beliau sementara Anwar berkata tidak ada kesalahan jenayah dalam perbualan tersebut, kalau pun ia berlaku.Selain isu berhubung Anwar dan Zahid, temu bual selama satu jam dengan Mahathir hari ini menyaksikan bekas pemimpin nombor satu negara itu mengkritik pemimpin lain selain Anwar dan Zahid.Akan tetapi kritikan keras dihalakan terhadap Najib Razak, yang terlibat dalam skandal 1MDB sehingga membuat Mahathir keluar Umno pada 2016.Ketika ditanya mengapa beliau masih menerima Anwar sebagai calon perdana menteri walaupun mengetahui cara politiknya, Mahathir berkata beliau bersikap pragmatik tentang peluang Bersatu, parti yang dibentuknya untuk menentang Umno.“Saya harus bekerjasama dengan parti-parti pembangkang. Semua parti pembangkang menentang saya. Tetapi saya putuskan bahawa, antara mereka dan Najib, bahaya yang lebih besar datang dari Najib. Oleh itu, untuk tujuan praktikal, saya harus bekerjasama dengan pembangkang, dan ia termasuk Anwar. Anwar dilantik sebagai ketua pembangkang.“Sekiranya tidak menerimanya, pembangkang tidak akan kerjasama dengan anda. Dan saya juga sudah setuju sebelum ini setelah saya undurkan diri, Anwar harus menjadi perdana menteri.”Sementara itu, Mahathir berkata kerjasama Anwar, Zahid dan Najib masih tidak mampu meletakkan pemimpin PKR itu di puncak kekuasaan, kerana tidak ada kepastian Pakatan Harapan (PH) akan menyokong usaha beliau itu.“Tidak. Saya rasa Anwar tidak akan dapat sokongan. Kerana Anwar bergantung pada 92 undi dari PH. Itulah kekuatannya. Tetapi untuk mendapatkan 92 undi masih belum pasti. Kerana ahli Parlimen dari DAP tidak akan sokong, dan mereka yang dari PKR juga akan menentangnya.“Jadi dia mungkin tidak dapat 92. Dia mungkin dapat 80, ditambah apa sahaja sokongan yang diberikan oleh Najib tidak akan cukup untuk membentuk kerajaan,” kata Mahathir.


Mencari undi ‘rakyat yang bodoh’ pada PRU15

Kempen Pilihan Raya Umum ke-15 (PRU15) sudah bermula secara tidak langsung.Parti-parti politik kedua-dua belah sedang bergasak soal kerusi.Ada yang sibuk mencari rakan baru maka datanglah naratif baru.Di samping itu, mereka kini giat mencipta isu untuk memancing undi.Di dalam soal kerusi, parti-parti politik mula melakukan tuntutan melalui media dan rundingan sesama sendiri.“Ini kerusi saya.”“Parti saya nak tanding 50 kerusi Parlimen.”“Mohon rakan parti bagi laluan untuk parti kami tanding 30 kerusi.”“Jangan sentuh kerusi kami.”Begitulah jeritan-jeritan politik di media semata-mata untuk cuba membina sempadan, melihat reaksi terhadap tuntutan yang dibuat masing-masing dan yang paling penting, membina publisiti individu yang membuat tuntutan dengan harapan ia akan diberikan kerusi kerana suara lantangnya yang berani bersuara demi parti.Kadangkala tuntutan dilakukan melalui media untuk melepaskan rasa geram dan tidak puas hati terhadap sikap rakan parti atau membantah keputusan kepimpinan parti yang dibuat secara senyap.Portal-portal berita yang mempunyai kiblat politik pula sangat menyukai berita-berita sebegini, meskipun individu yang membuat tuntutan bukanlah orang penting.Mengapa? Mereka boleh mengolah berita untuk melaga-lagakan parti lawan yang tidak disukai mereka.Setelah memburukkan nama Umno untuk sekian lamanya sehingga ia tersemai di minda rakyat, Ketua Pembangkang Anwar Ibrahim tiba-tiba berkata Umno dan PKR kini saling memahami.Ini adalah contoh tindakan politik di dalam mencari rakan baru melalui naratif baru.Naratif baru perlu dibuat dan disemai ke minda rakyat untuk menerima cerita cinta terbaru ini kerana banyak aktiviti menelan air liur sendiri perlu dilaksanakan.Segala apa yang diucap dahulu perlu ditelan balik, dan rakyat perlu diberi jalan cerita, dalam erti kata yang lebih kasar maksudnya ialah dicuci minda, agar tidak menolak persahabatan ini secara totok.Tapi jangan sesekali pandang rendah pada taktik ini – DAP pernah melakukannya dengan mengagungkan Dr Mahathir Mohamad yang dilanyak mereka berdekad lamanya sehingga memenangi PRU14.Rakyat Malaysia memang terkenal kena main dengan ahli politik.Bagaimana pula dengan aktiviti memancing undi?Aktiviti memancing undi di Malaysia adalah lebih berbentuk menghalau orang makan joran pancing orang lain.Mereka saling memburukkan dengan motif menimbulkan rasa meluat rakyat terhadap lawan mereka.Ramai juga yang menggunakan taktik laman berita tular dan blog dengan menceduk berita portal-portal lain lalu memberikan tajuk sensasi untuk memburukkan lawan.Ada pula yang rajin mengedit poster “screenshot” portal berita dan menukar tajuk berita palsu untuk mencari rakyat yang bodoh untuk mempercayai berita tersebut.Bukan itu sahaja ramai juga sengaja menimbulkan persepsi buruk dengan melontarkan soalan-soalan di media sosial seolah-olah parti lawan telah melakukan perbuatan terkutuk.Malah ada yang digaji untuk menulis komen untuk memancing undi.Yang kesiannya ialah rakyat Malaysia.Kerana pilihan terhad, kebanyakan masa kita terberi undi kepada mereka yang menganggap kita bodoh.


Parlimen Finland lulus usul sertai Nato dengan majoriti besar

Parlimen Finland menyokong penuh negara itu menyertai Pertubuhan Perjanjian Atlantik Utara (Nato), kata speaker dewan, semalam.
Keputusan penyertaan Finland ke dalam Nato diluluskan dengan sokongan 184 daripada 200 ahli Parlimen. Dalam pada itu, tujuh ahli Parlimen menentang dan satu berkecuali.
Sebagai tindak balas susulan pencerobohan Rusia ke atas Ukraine setahun yang lalu, Finland memohon untuk menyertai Nato pada Mei lalu, sehingga kini bergantung semata-mata kepada angkatan bersenjatanya sendiri untuk mempertahankan sempadan 1,300km yang dikongsi bersama Rusia.
Anggota baharu Nato mesti diluluskan oleh semua ahli pakatan tentera Barat sedia ada, dan Finland masih belum mendapat sokongan dari Turkiye dan Hungary.
Dengan mengguna pakai dokumen pengasas Nato, Finland mungkin mendapat permulaan yang lebih baik di negara jiran Sweden, yang juga memohon untuk menyertai tetapi tidak mendapat sokongan Turkiye.
Presiden Turkiye Recep Tayyip Erdogan berkata negaranya bersedia menerima Finland ke dalam Nato tetapi menuduh Sweden melindungi orang yang dianggapnya ahli kumpulan pengganas.
Sweden juga masih menunggu kelulusan daripada Hungary, yang mana Parlimennya mula membahaskan ratifikasi semalam dan boleh mengadakan undian bulan ini.
Ketua Nato Jens Stoltenberg minggu lalu berkata beliau menyasarkan kedua-dua negara Nordik itu mengesahkan keanggotaan mereka tepat pada masanya untuk sidang kemuncak yang dijadualkan pada Julai.


Shafie pertahankan keputusan bubar DUN, ‘rela mati dalam gelanggang politik’

Mohd Shafie Apdal hari ini mempertahankan keputusannya membubarkan Dewan Undangan Negeri (DUN) Sabah bagi mengadakan Pilihan Raya Negeri (PRN) selepas kerajaan Warisan pimpinannya diganggu-gugat pihak tertentu.Bekas ketua menteri Sabah itu menegaskan biar rakyat yang tentukan siapa yang berhak menjadi kerajaan dan bukannya serah begitu sahaja.Shafie berkata, beliau tidak akan tunduk kepada pihak yang mengamalkan konsep “cash is king” dan mempunyai keupayaan untuk membeli wakil rakyat.“Saya rela mati dalam gelanggang politik daripada menyerahkan kerajaan. Biar rakyat tentukan,” kata ahli Parlimen Semporna itu ketika perbahasan Belanjawan 2021 di Dewan Rakyat, hari ini.Mohamad Alamin (BN-Kimanis) yang memohon mencelah bertanya apakah Shafie kesal kerana mencadangkan pembubaran DUN bagi mengadakan PRN Sabah sehingga menyebabkan peningkatan kes Covid-19 di negeri itu.Shafie berkata, beliau tidak akan tunduk kepada pihak yang mengamalkan konsep “cash is king” dan mempunyai keupayaan untuk membeli wakil rakyat.Katanya, PRN Sabah tidak akan berlaku jika kerajaan Warisan pimpinannya tidak diganggu “pihak tertentu”.Dalam PRN Sabah baru-baru ini, Warisan tumbang kepada Gabungan Rakyat Sabah (GRS) yang menaungi Perikatan Nasional (PN), Barisan Nasional (BN) dan Parti Bersatu Sabah (PBS) yang membentuk kerajaan negeri selepas memperoleh majoriti mudah 38 kerusi pada PRN Sabah ke-16.Warisan Plus terdiri daripada Warisan, Upko, PKR, DAP dan Amanah.


Rina Harun calon Bersatu di Sepang

Bersatu hari ini mengumumkan Ketua Wanitanya, Rina Harun akan bertanding di Parlimen Sepang pada Pilihan Raya Umum ke-15 (PRU15).
Pengumuman itu dibuat oleh Presiden Bersatu Muhyiddin Yassin dalam majlis Jelajah Prihatin Parlimen Sepang pada malam ini.
Rina merupakan penyandang kerusi Parlimen Titiwangsa selepas memenanginya pada PRU14 di bawah Pakatan Harapan menewaskan calon Barisan Nasional (BN) Johari Abdul Ghani dan calon PAS Mohamad Nor Mohamad.
“Siapa calon PN di Sepang? Dengan ini saya umumkan Rina sebagai calon PN di Parlimen Sepang.
"Sah. Ini presiden (parti) sendiri (yang) umum," kata Muhyididin.
Rina akan bertanding menentang calon Pakatan Harapan (PH) Aiman Athirah dan Che Asmah Ibrahim dari Gerakan Tanah Air (GTA).
Setakat ini, Barisan Nasional (BN) masih belum mengumumkan calon bagi kerusi itu.


Polis gesa PBT senarai hitam pemegang lesen salah guna judi haram

Polis Johor meminta pihak berkuasa tempatan (PBT) menyenaraihitamkan mana-mana pemegang lesen perniagaan yang menyalahguna lesen berkenaan bagi melindungi aktiviti perjudian di premis mereka.Ketua Polis Johor Ayob Khan Mydin Pitchay berkata ini bagi memastikan mereka tidak mengulangi perbuatan itu di masa akan datang, kerana siasatan mendapati ada premis berkenaan yang terus menjalankan aktiviti sama walaupun sudah beberapa kali diserbu.Menurutnya operasi bersepadu pemotongan bekalan elektrik bersama Tenaga Nasional Bhd (TNB) hari ini menyaksikan empat premis dipotong bekalan elektriknya selepas ada antara premis itu didapati menjalankan aktiviti perjudian dengan berselindung di sebalik perniagaan kedai serbaneka, kedai kopi, kedai buku dan kedai menjual alatan komunikasi.“….pemilik perniagaan ini … kita akan serahkan kepada PBT. Kita akan pastikan mereka ini disenarai hitam (agar) pada permohonan akan datang, dia tidak dibenarkan untuk menjalankan perniagaan. Ada premis-premis yang kita potong bekalan hari ini dah tiga empat kali kita serbu, didapati menjalankan aktiviti perjudian, tetap masih mengulanginya.“Jadi, kita harap dengan tindakan memotong bekalan elektrik ini akan memberi satu mesej yang keras kepada sindiket perjudian ini,” kata beliau kepada pemberita ketika ditemui selepas operasi pemotongan bekalan elektrik bersama TNB di sekitar Taman Daya di Johor Bahru hari ini.Beliau berkata dalam tempoh dua bulan lepas, polis Johor mengadakan 695 serbuan dan menangkap 1,018 individu berkaitan dengan pelbagai aktiviti perjudian haram.


Situasi banjir di Johor makin baik, mangsa berkurangan kepada 36,086 orang

Situasi banjir di Johor semakin menunjukkan tanda pulih dengan jumlah mangsa terus berkurangan kepada 36,086 orang setakat 8 pagi ini berbanding 37,503 orang direkodkan pada 8 malam tadi.
Jawatankuasa Pengurusan Bencana Negeri (JPBN) menerusi kenyataan memaklumkan sebanyak 10,157 keluarga masih ditempatkan di 116 pusat pemindahan sementara di empat daerah.
"Batu Pahat mencatatkan mangsa teramai iaitu 35,849 orang diikuti Muar (111), Segamat (102) dan Tangkak (24),” menurut kenyataan itu.
JPBN memaklumkan dua sungai di Batu Pahat masih melepasi paras bahaya iaitu Empangan Bekok di Sungai Bekok setinggi 19.24 meter dan Sungai Senggarang di Senggarang setinggi 3.58 meter.
Cuaca diramalkan cerah di kesemua 10 daerah pada pagi ini.


852 kes baru Covid-19, 825 pulih, 4 lagi kematian dilaporkan

Sebanyak 825 pesakit dilaporkan sembuh sepenuhnya hari ini menjadikan angka keseluruhan mereka yang pulih berjumlah 28,234 kes.Kementerian Kesihatan dalam satu kenyataan berkata terdapat 852 kes baru jangkitan Covid-19, menjadikan angka keseluruhan penularan dalam negara berjumlah 40,209.“Sebanyak 11,689 kes aktif kini sedang menerima rawatan di hospital, 94 pesakit di tempat di Unit Rawatan Rapi termasuk 32 memerlukan bantuan alat pernafasan,” kata kenyataan itu.Terdapat empat kematian dilaporkan hari ini menjadikan jumlah mangsa yang maut seramai 286 orang.Tambah kenyataan itu, terdapat dua kluster baru turut dikesan membabitkan Kluster Ikhtisas melibatkan daerah Petaling dan Klang di Selangor dan Kluster Berendam di Alor Gajah dan Melaka Tengah.


Azlan Man berdepan 5 tuduhan tuntutan palsu lebih RM1.18 juta

Bekas Menteri Besar Perlis, Azlan Man didakwa di Mahkamah Sesyen Kangar hari ini terhadap lima tuduhan berkaitan tuntutan palsu lebih RM1.18 juta.
Beliau mengaku tidak bersalah terhadap tuduhan yang dibaca di hadapan Hakim Norsalha Hamzah.
Terdahulu, beliau hadir pada jam 8.15 pagi dan diwakili peguam Burhanudeen Abdul Wahid, manakala pendakwaan dikendalikan Timbalan Pendakwa Raya SPRM, Ahmad Akram Gharib.
Azlan, 64, menjadi Ahli Dewan Undangan Negeri (ADUN) Pauh pada 2013 hingga 2018, sebelum memenangi kerusi DUN Bintong dari 2018 hingga tahun lalu, sebelum tewas pada PRU15.
Azlan yang juga Menteri Besar Perlis dari 2013 hingga 2022 juga gagal mempertahankan jawatan Ketua Umno Bahagian Kangar pada pemilihan parti itu, baru-baru ini.


Korea Selatan pertimbang potong gaji penjawat awam untuk tangani inflasi

Perdana Menteri Korea Selatan Han Duck-soo pada Isnin berkata bahawa terdapat keperluan untuk mengurangkan gaji penjawat awam demi menangani inflasi, lapor Yonhap.
"Penjawat awam harus membenarkan gaji mereka dipotong untuk mengukuhkan dasar fiskal," kata Han ketika persidangan di parlimen.
Apabila kadar inflasi yang melambung tinggi datang dari kedua-dua bahagian penawaran dan permintaan, Han berkata, "Setiap orang perlu mengorbankan bahagian mereka."
Menteri Kewangan Choo Kyung-ho menggesa firma swasta untuk mengelakkan daripada menaikkan gaji secara berlebihan, memberi amaran bahawa kenaikan gaji sedemikian boleh mencetuskan inflasi.
Ditanya mengenai kenyataan Choo, Han berkata kerajaan berada dalam "kedudukan sukar" dan meminta firma swasta menyertai langkah mengurangkan inflasi.
Harga pengguna meningkat pada kadar terpantas dalam tempoh hampir 24 tahun pada Julai disebabkan harga tenaga dan makanan yang tinggi.
Harga pengguna melonjak 6.3% bulan lepas berbanding tahun sebelumnya, meningkat berbanding 6% pada Jun, menurut data kerajaan.


180 individu rugi RM22.6 juta selepas pelaburan pokok gaharu di Thailand tak menjadi

Seramai 180 individu mengalami keruigan RM22.6 juta apabila pelaburan bagi projek penanaman pokok gaharu yang dilaksanakan sebuah syarikat antarabangsa, Asia Plantation Capital (APC), tidak menjadi, MalaysiaNow kini boleh mendedahkan.Menurut maklumat yang diterima, kes ini bermula seawal 2011 apabila syarikat tersebut mula mengiklankan mengenai pelaburan tanaman pokok gaharu di sebidang tanah yang diperoleh menerusi pajakan di Sakon Nakhon, Thailand.Difahamkan, iklan mengenai pelaburan itu diuar-uarkan menerusi pelbagai platform seperti surat khabar, sosial media, dan panggilan ejen, malah ada juga mangsa yang tertarik apabila diberitahu secara lisan menerusi kenalan rapat.Berdasarkan dokumen dan laporan yang diperoleh MalaysiaNow, pelaburan itu menjanjikan pulangan lumayan memandangkan minyak gaharu pada masa itu mempunyai permintaan tinggi di pasaran global dengan setiap tola minyak gaharu dijangka boleh dijual pada harga S$400.Menurut dokumen itu, perolehan jualan akan diberikan dalam mata wang dolar Singapura (SGD), selepas potongan 17.5% bagi kos menuai dan komisen jualan.Malah, pelabur juga dimaklumkan bahawa penjagaan pokok itu akan dilakukan oleh pihak profesional dan berpengalaman bagi memastikan tanaman itu akan tumbuh dengan baikMalaysiaNow dimaklumkan, transaksi jualan oleh mangsa berada dalam lingkungan puluhan ribu hingga ratusan ribu bergantung kepada jumlah pokok yang dibeli malah, ada yang merekodkan transaksi melebihi RM500,000.Transaksi tersebut diterjemah kepada SGD memandangkan syarikat itu pada 2011 masih belum ada pejabat di Malaysia.Menerusi perjanjian jual beli tersebut, syarikat itu memberitahu bahawa pokok gaharu itu akan mengambil masa sehingga tujuh tahun untuk mencapai proses kematangan sebelum ia boleh dituai.Ketika perjanjian pembelian itu dilakukan, mangsa-mangsa juga diberitahu mereka akan dimaklumkan mengenai perkembangan tanaman yang dibeli menerusi laporan secara tahunan, malah ada juga yang dibawa untuk melihat sendiri tanah tanaman itu di Thailand, kononnya sebagai bukti bahawa pelaburan tersebut adalah sahih.Namun begitu, selepas kontrak perjanjian jual beli ditandatangani, APC dilaporkan tidak memberi maklum balas seperti yang dijanjikan dan terus berdiam diri sehingga mereka dihubungi oleh mangsa-mangsa.Mangsa yang membuat keputusan untuk menghubungi APC secara sendiri berasa kecewa apabila mendakwa syarikat itu memberi pelbagai alasan menyatakan tanaman tersebut tidak berjaya dan mereka turut menawarkan perjanjian baru.Ekoran itu, semua mangsa menolak perjanjian baru itu kerana merasakan sudah ditipu dan mendesak supaya syarikat tersebut memulangkan wang mereka memandangkan perjanjian kontrak telah dilanggar beberapa kali sebelum ini.Pada Jun 2020, APC menerusi laporan oleh Business Insider menyatakan bahawa keadaan cuaca tidak menentu menjejaskan beberapa aset syarikat itu dalam tempoh beberapa tahun sebelumnya seperti El Nino dan kemarau.Keadaan cuaca itu menyebabkan syarikat tersebut mengalami kerugian AS$36 juta pada 2019 dan 2020, malah syarikat itu juga sedang mengambil langkah proaktif untuk mempelbagaikan struktur perniagaannya untuk berdepan dengan situasi berkenaan.Laporan itu juga menyebut APC sedang menggiat melabur dalam sektor perladangan Malaysia dan Thailand, membangunkan kilang baru untuk menghasilkan gaharu dan produk berkaitan untuk dieksport ke pasaran antarabangsa.Seterusnya pada 2020, dianggarkan antara 60 hingga 70 mangsa tampil membuat laporan polis terhadap syarikat tersebut, namun MalaysiaNow difahamkan kes ini diklasifikasikan sebagai NFA (tiada tindakan lanjut) atas sebab tiada petunjuk baru yang boleh dikaitkan dengan kes berkenaan.Walaupun kecewa dengan keputusan itu, mangsa bagaimanapun tidak berputus asa dan berpakat membawa kes ini ke mahkamah dan diwakili sekumpulan peguam yang diketuai oleh Shobah Veera.Bercakap dengan MalaysiaNow, Shobah memaklumkan pihak mahkamah akan mengeluarkan arahan kepada polis supaya menyiasat semula kes tersebut di bawah Seksyen 420 Kanun Keseksaan selepas mereka menghantar permohonan ke Mahkamah Majistret Jenayah Kuala Lumpur pada 2 Mac lalu.Selain itu, beliau memaklumkan pihaknya turut memfailkan saman terhadap syarikat itu dua tahun lalu dan pengurusan kes akan berlangsung pada 31 Mac depan.“Ini adalah kejayaan pertama bagi pihak klien kami dan kami harap kes ini akan disiasat secara telus,” katanya ketika ditemui MalaysiaNow di Kompleks Mahkamah Kuala Lumpur pada Rabu.


BN putuskan bergerak sendirian hadapi PRU15, kata Tok Mat

Barisan Nasional (BN) yang ditunjangi Umno tetap dengan pendirian untuk bergerak sendirian dan tidak mahu terikat dengan mana-mana parti lain dalam menghadapi Pilihan Raya Umum ke-15 (PRU15) nanti, kata Timbalan Pengerusi BN Mohamad Hasan.Beliau yang juga timbalan presiden Umno berkata ini kerana kerajaan yang dibentuk selepas PRU15 itu mestilah kerajaan yang mendapat majoriti besar sekali gus membawa kepada kestabilan politik selain berpegang kepada resolusi Perhimpunan Agung Umno 2020 yang tidak mahu kerjasama dengan parti lain.“Jelas sekali Umno ambil jalan untuk kita berseorangan (PRU15) dan tidak lagi terikat mana-mana parti, kita tidak mahu sebarang ikatan yang boleh mengekang tetapi apa jua rundingan atau ikatan adalah selepas PRU15.“Kalau parti tidak boleh buat maka elok difikirkan bersama atau membuat ikatan dengan parti yang boleh dijadikan rakan kongsi untuk bina kerajaan yang kuat, itu juga antara usul dicadangkan dalam Persidangan Perwakilan Umno Bahagian Rembau tadi,” katanya kepada pemberita hari ini.Ditanya sama ada soal kedudukan perdana menteri dibincangkan dalam persidangan itu, Mohamad merangkap ahli Dewan Undangan Negeri Rantau berkata tiada sebarang usul mengenai kedudukan PM dibangkitkan selain meletakkan perkara itu kepada kepimpinan tertinggi parti.“Tak ada apa-apa perbincangan, tidak timbul soal sokong atau tidak sokong PM, kita ikut keputusan Majlis Tertinggi tempoh hari, kita beri mandat kepada lima orang kepimpinan tertinggi parti, namun terpulang kepada Bahagian masing-masing (usul kedudukan PM), kita tidak berikan apa-apa guideline (garis panduan),” katanya.Sementara itu, beliau berkata perkara berkaitan pemilihan parti sama ada diadakan sebelum atau selepas PRU-15 akan turut diputuskan selepas perbincangan bersama Ahli Majlis Tertinggi Umno terlebih dahulu.


Anak tanpa kerakyatan bakal diajar membaca ketika tawaran bantuan mencurah

Kanak-kanak berusia 10 tahun yang tidak mempunyai pendidikan dan kerakyatan akan diajar membaca oleh sukarelawan ketika usaha diteruskan untuk mendapatkan hak kerakyatannya.Suki Wong Pei Yee yang tidak bersekolah kini menjaga bapanya bersendirian selepas ibunya, seorang warga Vietnam meninggal dunia tahun lalu. Majlis Perundingan Pertubuhan Islam Malaysia (Mapim), organisasi kebajikan pertama yang mendapat tahu keadaan dua beranak itu berkata sukarelawan akan hadir ke rumah Suki di Petaling Jaya, setiap Sabtu untuk mengajarnya membaca dalam bahasa Melayu dan Inggeris.Katanya, sukarelawan itu akan mulakan sesi mengajar Suki bermula Sabtu ini.“Sukarelawan itu mempunyai pengalaman mengajar di sekolah tadika dan dia mula dapat tahu mengenai Suki menerusi Mapim yang membantu keluarga itu sejak tahun lalu,” kata Setiausaha Agung Mapim Zulhanis Zainol kepada MalaysiaNow.Kisah Suki yang memikul tanggungjawab berat menjaga bapanya yang separa lumpuh mendapat banyak maklum balas dan tawaran bantuan dari pembaca.Kisahnya juga turut menyentuh hati ramai warga Malaysia sehingga petisyen dalam talian bagi mendesak anak cilik itu diberikan kerakyatan turut dilancarkan.Disebabkan perkahwinan antara bapanya, Wong Kon Foo dan ibunya, Tran Diem Kiew, yang merupakan seorang warga Vietnam, tidak didaftarkan, Suki tidak mempunyai kerakyatan dan ini menyebabkan dia tidak boleh bersekolah.Malah, disebabkan keadaan bapanya yang separa lumpuh, keluarga itu terpaksa hidup dalam serba kekurangan kerana tiada sumber pendapatan dan hanya bergantung kepada bantuan Jabatan Kebajikan Masyarakat (JKM) dan ihsan orang ramai.Penghargaan juga kepada Mapim yang bertindak sebagai badan yang menghubungkan Wong Kon Foo dengan JKM yang menyebabkan anak cilik itu akhirnya berjaya mendapatkan sijil kelahirannya.Zulhanis berkata pihaknya mengetahui kisah Suki dan bapanya pada September tahun lalu apabila mereka sedang mengagihkan bantuan kotak makanan di sekitar kawasan perumahan tersebut dan keluarga itu adalah antara 100 penerima.Beliau berkata, sejak pertemuan itu, Mapim beberapa kali melakukan lawatan semula untuk memeriksa keadaan dua beranak itu bagi memastikan bekalan keperluan mereka sentiasa mencukupi.“Kami memberikan bantuan jenis pek makanan dan juga kewangan tetapi yang merunsingkan kami adalah pendidikan Suki,” katanya.Tambah beliau, antara usaha yang dilakukan pihaknya ialah mendapatkan surat beranak Suki dan menjadi pengantara antara Wong dan pihak JKM bagi memudahkan urusan.“Kami bantu membawa Wong untuk menyerahkan dokumen penting kepada JKM Petaling Jaya termasuk salinan asal resit bersalin bagi membuktikan Suki lahir di Hospital Sungai Buloh. “Alhamdulillah selepas beberapa bulan, JKM berjaya mendapatkan surat beranak untuk Suki,” tambah beliau.MalaysiaNow turut melibatkan sekumpulan peguam yang pakar dalam kes tanpa kerakyatan di mana mereka bersetuju untuk bekerja secara pro bono untuk mendapatkan kewarganegaraan Suki.Sementara itu, Wong ketika dihubungi MalaysiaNow, turut meluahkan rasa syukur kepada orang ramai yang sudi membantunya selepas laporan mengenai kisah hidupnya tular di media sosial.“Saya tak sangka begitu ramai ambil berat terhadap saya dan Suki,” katanya.“Ada yang datang ke rumah, ada juga yang menelefon memberi kata-kata semangat dan menyatakan akan menghulurkan bantuan. “Saya hanya mampu ucap terima kasih kepada semua.”


Pekerja dibuang, bakal hilang pekerjaan boleh dapat elaun 6 bulan, kata menteri

Masalah pembuangan pekerja oleh pihak majikan atau syarikat merupakan fenomena global dan Malaysia tidak terkecuali menerima tempias dan kesannya akibat penularan pendemik Covid-19, kata Menteri Sumber Manusia, M Saravanan.Katanya, kementeriannya cukup memahami dan prihatin dengan permasalahan dihadapi pekerja yang diberhentikan kerja di negara kita.Sehubungan itu, katanya kementerian menerusi Pertubuhan Keselamatan Sosial (Perkeso) sedia membantu mereka yang dibuang kerja serta-merta dan berdaftar dengan Sistem Insurans Pekerjaan (SIP) untuk mendapatkan bantuan Elaun Mencari Pekerjaan (EMP), sehingga 6 bulan tertakluk kepada syarat kelayakan caruman.Bayaran elaun akan dibuat antara 80% hingga 30% daripada gaji akhir, di bawah had gaji RM4,000 sebulan.“Sebagai contohnya, dalam isu Malindo Airways, sehingga 15 November 2020, seramai 1,086 pekerja Malindo Airways sudah pun mengemukakan permohonan untuk mendapatkan bantuan faedah SIP.“Daripada jumlah tersebut, seramai 749 penerima faedah menerima bantuan SIP berjumlah 928 ribu ringgit. Baki pemohon masih dalam proses tindakan Perkeso,” katanya di Dewan Rakyat, hari ini.Beliau menjawab pertanyaan Ramkarpal Singh (PH- Bukit Gelugor) yang meminta menteri sumber manusia menyatakan langkah-langkah yang diambil kerajaan bagi membantu pekerja-pekerja yang secara rata-ratanya diberhentikan kerja (retrenched) seperti mana  dilaporkan secara meluas dalam media baru-baru ini.Bayaran elaun akan dibuat antara 80% hingga 30% daripada gaji akhir, di bawah had gaji RM4,000 sebulan.Mengulas lanjut, Saravanan berkata SIP juga menyediakan bantuan lain seperti Elaun Bekerja Semula Awal (EBSA), Elaun Pendapatan Berkurangan (EPB), Elaun Latihan, Fi Latihan dan Faedah bantuan pencarian pekerjaan.Pada masa sama, beliau berkata pekerja yang diberhentikan kerja, mereka boleh mendaftar dengan Portal MYFutureJobs iaitu portal pekerjaan yang membantu mereka mendapatkan pekerjaan.“Dalam kes Malindo Airways, seramai 96 orang bekas pekerja berjaya ditempatkan semula dalam pekerjaan baru melalui portal ini. Proses untuk membuat pemadanan dan carian pekerjaan untuk bekas pekerja Malindo Airways sedang giat diteruskan.”Katanya kementerian juga, melalui Pembangunan Sumber Manusia Berhad (HRDF) mempunyai pelbagai inisiatif di bawah Penjana HRDF yang dapat membantu pekerja hilang pekerjaan atau yang mungkin akan kehilangan kerja melalui PSMB melaksanakan skim Place & Train di bawah Inisiatif Penjana HRDF.“Kementerian tidak memandang ringan berhubung aspek penempatan pelatih dalam pekerjaan yang dijanjikan. Pengesanan di peringkat awal telah turut dilakukan oleh Kementerian sejurus pelatih tersebut menamatkan latihan.”


E-Filing tahun taksiran 2020 bermula 1 Mac

Pembayar cukai boleh mengemukakan Borang Nyata Tahun Saraan 2020 dan Tahun Taksiran 2020 melalui e-Filing bagi  Borang E, BE, B, M, BT,MT, TF dan TP bermula 1 Mac ini.Menurut kenyataan Lembaga Hasil Dalam Negeri (LHDN) hari ini,  sistem e-Filing boleh diakses melalui portal rasmi LHDN di www.hasil.gov.my dan terus ke MyTax, seterusnya ke Perkhidmatan ezHasil dan e-Filing.Bagi pembayar cukai yang mendaftar masuk buat kali pertama, mereka perlu mendapatkan nombor pin terlebih dahulu dengan hadir di kaunter cawangan LHDN atau secara dalam talian menerusi borang maklum balas di portal rasmi LHDN, manakala bagi yang terlupa kata laluan, mereka boleh tetapkan semula kata laluan baharu melalui e-mel atau nombor telefon bimbit yang berdaftar dengan LHDN.Bagi yang menghadapi masalah, mereka boleh hubungi Hasil Care Line di talian 03-8911 1000 (untuk yang berada dalam negara) dan 603-8911 1100  (di luar negara) atau mengunjungi kaunter perkhidmatan LHDN yang berdekatan.LHDN menjangkakan hampir 530,000 borang E Tahun Saraan 2020 akan diterima daripada majikan berdaftar, manakala sekitar 3.27 juta borang BE, B, BT, M dan MT, diterima daripada individu yang mempunyai rekod Potongan Cukai Bulanan (PCB) dan Ansuran CP500 bagi 2020.Maklumat lanjut mengenai Program Memfail Borang Nyata bagi 2021 boleh didapati di http://phl.hasil.gov.my/pdf/pdfam/ProgramMemfailBN_2021_1.pdf.


Pengecualian sewa kantin sekolah dilanjutkan 6 bulan lagi

Pengecualian sewaan kantin dan premis dalam sekolah di bawah Kementerian Pendidikan (KPM) dilanjutkan enam bulan lagi bermula 1 Julai sehingga 31 Disember, kata Menteri Kanan Pendidikan Radzi Jidin.Beliau berkata pelanjutan itu dibuat selepas mengambil kira situasi ekonomi semasa serta memahami bahawa pengusaha kantin dan penyewa premis sedang dalam proses pemulihan daripada kesan pandemik Covid-19. “Tempoh dua tahun yang lalu merupakan satu tempoh yang amat sukar bagi pengusaha kantin dan juga penyewa premis di sekolah KPM.“KPM yakin pelanjutan untuk tempoh enam bulan ini akan dapat membantu dan memberi manfaat kepada pengusaha kantin dan juga penyewa premis di sekolah KPM dan seterusnya memberi manfaat kepada warga sekolah,” katanya dalam video yang dimuat naik di Facebook beliau hari ini. Radzi turut berharap keputusan melanjutkan pengecualian itu dapat memberi kelegaan buat pengusaha kantin dan penyewa premis di sekolah bawah KPM.Sebelum ini dilaporkan KPM memberi pengecualian sewaan kantin dan premis atau ruang perniagaan di bawah kementerian itu bagi tempoh enam bulan bermula Julai 2021 sebelum melanjutkan untuk tempoh enam bulan lagi sehingga bulan ini.